Pielikums Gulbenes novada domes

2022.gada 29.decembra lēmumam Nr. GND/2022/1284

**Gulbenes novada pašvaldības Bērnu tiesību aizsardzības programma 2023. – 2025.gadam**

Gulbenē

2022

SATURS

[Ievads 3](#_Toc121824473)

[Esošās situācijas raksturojums 6](#_Toc121824474)

[1. Izglītības nodrošinājums pašvaldībā, brīvā laika pavadīšanas iespējas 6](#_Toc121824475)

[Brīvā laika pavadīšanas iespējas 12](#_Toc121824476)

[2. Pašvaldības atbalsts ģimenēm ar bērniem 15](#_Toc121824477)

[Pilnvērtīgu dzīves apstākļu nodrošinājums 16](#_Toc121824478)

[Labvēlīgas sociālās vides nodrošinājums 21](#_Toc121824479)

[Bāreņu un bez vecāku gādības palikušo bērnu tiesības augt ģimeniskā vidē 24](#_Toc121824480)

[3. Speciālistu, bērnu, vecāku izglītošana par bērnu tiesību aizsardzības jautājumiem 29](#_Toc121824481)

[4. Veselības aprūpe pašvaldībā 32](#_Toc121824482)

# Ievads

Apvienoto Nāciju Organizācijas 1989.gada 20.novembra Konvencijas par bērna tiesībām (turpmāk – ANO bērnu tiesību konvencija) 2.pantā noteikts, ka dalībvalstis respektē un nodrošina visas šajā konvencijā paredzētās tiesības ikvienam bērnam, uz kuru attiecas to jurisdikcija, bez jebkādas diskriminācijas un neatkarīgi no bērna, viņa vecāku vai aizbildņu rases, ādas krāsas, dzimuma, valodas, reliģiskās piederības, politiskās vai citas pārliecības, nacionālās, etniskās vai sociālās izcelsmes, mantiskā stāvokļa, veselības stāvokļa un dzimšanas apstākļiem vai jebkādiem citiem apstākļiem.[[1]](#footnote-1)

Latvija, pievienojoties ANO bērnu tiesību konvencijai 1992.gada 14.maijā, atzina ANO bērnu tiesību konvencijā noteiktās bērna tiesības un nepieciešamību tās aizsargāt, vienlaikus atzīstot, ka bērna tiesībām ir svarīga pozīcija sabiedrībā. Tādejādi tika uzsākta savā ziņā cīņa par cilvēktiesību nodrošināšanu katram un visiem Latvijā dzīvojošajiem bērniem. Atbilstoši ANO bērnu tiesību konvencijas 44.panta 1.punktam dalībvalstis apņemas ar Apvienoto Nāciju Organizācijas ģenerālsekretāra starpniecību iesniegt komitejai ziņojumus par pasākumiem, ko tās veikušas konvencijā atzīto tiesību īstenošanā, un par panākumiem šo tiesību ievērošanā:

- divu gadu laikā pēc šīs konvencijas stāšanās spēkā attiecīgajā dalībvalstī;

- vēlāk ik pēc pieciem gadiem.

Pēdējo ziņojumu Latvija iesniegusi ANO Bērnu tiesību komitejai 2016.gadā, uz ko saņemti ANO Bērnu tiesību komitejas noslēguma apsvērumi. Atzinīgi tiek novērtētas Latvijas veiktās darbības normatīvā regulējuma ieviešanā un grozīšanā bērnu tiesību aizsardzības jomā, pievienošanās starptautiskajam tiesiskajam regulējumam bērnu tiesību aizsardzības jomā, kā arī Latvijas īstenotie institucionālie un politikas pasākumi u.c.,[[2]](#footnote-2) taču vienlaikus tiek norādīts uz trūkumiem, kas Latvijas valstij ir jānodrošina, tostarp Latviju mudina izstrādāt visaptverošu politiku un pamatnostādnes, lai īstenotu visas Konvencijā noteiktās tiesības, nodrošināt bērnu aizsardzību no vardarbības, sekmēt ārpusģimenes aprūpē esošo bērnu nonākšanu ģimeniskā vidē, nodrošināt bērnu ar invaliditāti tiesības, nodrošināt, ka bērniem lauku apvidos ir piekļuve apmierinošas kvalitātes veselības aprūpes un izglītības iestādēm u.c.

Šobrīd Latvija ir veikusi virkni darbību, lai uzlabotu bērnu tiesību aizsardzības sistēmu valstī, izstrādājot politikas plānošanas dokumentus nacionālajā līmenī, paredzot veicamās darbības dažādām ar bērnu tiesību aizsardzību saistītām institūcijām, veicot grozījumus normatīvajos aktos, tādejādi veicinot bērnu tiesību aizsardzības sistēmas uzlabošanu valstī.

Nacionālajā līmenī augstākajā vidējā termiņa attīstības plānošanas dokumentā Nacionālās attīstības plānā 2021. – 2027.gadam (turpmāk – NAP2027)[[3]](#footnote-3) kā viena no prioritātēm norādīta “Stipras ģimenes, veseli un aktīvi cilvēki” - cilvēka fiziskais un emocionālais veselības stāvoklis un sociālā atbalsta pasākumu kopums, kas atbilst katra cilvēka vajadzībām. Priekšnosacījums ilgākam, iekļaujošākam un aktīvākam mūžam, kas arī ietekmē dzimstību - cilvēku vēlmes un iespējas laist pasaulē atvases. Minētās prioritātes īstenošanai būtiski ir:

* dzimstība un atbalsts ģimenēm;
* veselīgs dzīvesveids;
* veselības aprūpe;
* sociālā iekļaušana.

Savukārt, politikas plānošanas dokuments “Bērnu, jaunatnes un ģimenes attīstības pamatnostādnes 2022. – 2027.gadam”[[4]](#footnote-4) (turpmāk – pamatnostādnes) ir viens no nozīmīgākajiem politikas plānošanas dokumentiem bērnu tiesību aizsardzības jomā nacionālajā līmenī. Pamatnostādnes nodrošina NAP2027 prioritātēs noteikto rīcības virzienu un uzdevumu īstenošanu bērnu, jaunatnes un ģimenes politikas jomā. Minētā dokumenta projektā kā virsmērķis norādīts bērniem, jauniešiem un ģimenēm atbalstoša sabiedrība, kas veicina ģimeņu labklājību, veselīgu attīstību, vienlīdzīgas iespējas un nabadzības un sociālās atstumtības risku mazināšanu bērniem, jauniešiem un ģimenēm, kā arī agrīnās intervences attīstība valsts kopīgai izaugsmei. Pamatnostādņu virsmērķim ir pakārtoti četri mērķi:

* sekmēt bērnu un jauniešu drošību, attīstību, psiholoģisko un emocionālo labklājību;
* vienlīdzīgas iespējas īpaši atbalstāmo bērnu un jauniešu grupām;
* jauniešu attīstība, dzīves kvalitātes uzlabošana un līdzdalības stiprināšana;
* tautas ataudze Latvijā.

Likuma “Par pašvaldībām”[[5]](#footnote-5) 15.panta pirmās daļas 23.punktā noteikts, ka viena no pašvaldības autonomajām funkcijām ir īstenot bērnu tiesību aizsardzību attiecīgajā administratīvajā teritorijā. Bērnu tiesību aizsardzības likuma 66.panta pirmajā daļā noteikts, ka pašvaldība analizē stāvokli bērna tiesību ievērošanas jomā, izstrādā un īsteno bērna tiesību aizsardzības programmu pašvaldības administratīvajā teritorijā.[[6]](#footnote-6) Līdz ar to, Gulbenes novada pašvaldība (turpmāk – pašvaldība) izstrādā bērnu tiesību aizsardzības programmu.

Bērnu tiesību aizsardzības programmas 2023. – 2025.gadam mērķis ir bērnu tiesību aizsardzības īstenošana pašvaldības administratīvajā teritorijā, nodrošinot bērnu drošību, attīstību, labklājību, tiesības uz ģimenisku vidi, atbalstu ģimenēm ar bērniem, bērnu, vecāku, speciālistu izglītošanu.

Ņemot vērā nacionālajā līmenī noteiktos mērķus un rīcības virzienus bērnu tiesību aizsardzības jomā un pašvaldības Bērnu tiesību aizsardzības programmas 2023.-2025.gadam mērķi, pašvaldība izvirzījusi četrus rīcības virzienus:

1. **Izglītības nodrošinājums pašvaldībā, brīvā laika pavadīšanas iespējas;**
2. **Pašvaldības atbalsts ģimenēm ar bērniem;**
3. **Speciālistu, bērnu, vecāku izglītošana par bērnu tiesību aizsardzības jautājumiem;**
4. **Veselības aprūpe pašvaldībā.**

Lai pilnvērtīgi izstrādātu Bērnu tiesību aizsardzības programmu 2023. – 2025.gadam, noteiktu veicamos uzdevumus, nepieciešams analizēt esošo situāciju bērnu tiesību aizsardzības jomā pašvaldībā.

# Esošās situācijas raksturojums

## Izglītības nodrošinājums pašvaldībā, brīvā laika pavadīšanas iespējas

Gulbenes novada teritorijā ietilpst Gulbenes pilsēta un 13 pagasti: Druvienas, Rankas, Lizuma, Tirzas, Jaungulbenes, Līgo, Daukstu, Stradu, Galgauskas, Beļavas, Litenes, Lejasciema un Stāmerienas pagasts. Gulbenes novada platība ir **1872 km2**.[[7]](#footnote-7)2021.gadā Gulbenes novadā deklarējušies 20 297 iedzīvotāji.[[8]](#footnote-8)

Analizējot izglītības pieejamību un nodrošinājumu pašvaldībā, kā arī plānotās darbības, ir izstrādāts Gulbenes novada Izglītības attīstības plāns 2021. – 2025.gadam (turpmāk – Izglītības plāns),[[9]](#footnote-9) līdz ar to pašvaldības Bērnu tiesību aizsardzības programmā tiks norādīti būtiskākie apsvērumi izglītības nodrošinājumā no bērnu tiesību viedokļa.

2022./2023.mācību gadā pirmsskolas izglītību iespējams iegūt pilsētā un 10 Gulbenes novada teritorijas apdzīvotās vietās. Pilsētas teritorijā darbojas 3 pirmsskolas izglītības iestādes, ārpus pilsētas darbojas 5 pirmsskolas izglītības iestādes ar filiālēm vēl 3 apdzīvotās novada teritorijas vietās. Divas pirmsskolas izglītības grupas darbojas pie vispārizglītojošām skolām Gulbenes novada teritorijā. 2021.gadā Gulbenes novadā deklarēti 1298 bērni vecumā no 0-6 gadiem.[[10]](#footnote-10) Kopumā 959 bērni apmeklē pirmsskolas izglītības iestādi vai pirmsskolas izglītības grupu Gulbenes novadā, no kuriem obligāto pirmsskolas izglītības programmu 2022./2023.mācību gadā Gulbenes novada izglītības iestādēs apgūst 411 bērni.[[11]](#footnote-11) Šobrīd visiem bērniem vecumā no pusotra gada pašvaldībā tiek nodrošināta pirmsskolas izglītības iestāde.

Pašvaldībā ir divas pirmsskolas izglītības iestādes – pirmsskolas izglītības iestāde “Ābolīši” un Jaungulbenes pirmsskolas izglītības iestāde “Pienenīte”, kurās ir diennakts grupa. 2022./2023.mācību gadā diennakts grupu izmanto 18 bērni, ikdienā diennakts grupās esošo bērnu skaits ir mainīgs. Attiecībā uz diennakts grupas izmantošanas iemesliem vienā pirmsskolas izglītības iestādē vecākiem tas ir jānorāda iesniegumā, otrā pirmsskolā tiek lūgts mutiski norādīt iemeslu bērna palikšanai diennakts grupā. Vērtējot pirmsskolas izglītības iestāžu sniegto informāciju attiecībā uz vecāku norādītajiem iemesliem bērna palikšanai diennakts grupā, secināms, ka ne vienmēr iemesli ir objektīvi, piemēram, sociālie apstākļi ģimenē. Ņemot vērā minēto, pašvaldības pienākums nodrošināt, ka pirmsskolas izglītības diennakts grupās paliek tikai tie bērni, kuru vecākiem ir objektīvs iemesls bērna atstāšanai diennakts grupā.

2022./2023.mācību gadā pamatizglītību iespējams iegūt pilsētā un 7 Gulbenes novada teritorijas apdzīvotās vietās, vispārējo vidējo izglītību Gulbenes pilsētā esošajā Gulbenes novada vidusskolā. 2020./2021. mācību gadā Gulbenes pilsētā savu darbību uzsāka privātā izglītības iestāde - Gulbenes Valdorfa pamatskola. 2021.gadā Gulbenes novadā deklarēti bērni vecumā no 7-18 (neieskaitot) gadiem 2099 bērni,[[12]](#footnote-12) savukārt 2022.gadā deklarēti bērni vecumā no 7- 18 (neieskaitot) gadiem 2129 bērni.[[13]](#footnote-13) Kopumā 1850 bērni 2022./2023.mācību gadā iegūst pamatizglītību un vispārējo vidējo izglītību Gulbenes novada izglītības iestādēs.[[14]](#footnote-14) Vērtējot datus par obligātajā izglītības vecumā esošajiem bērniem, kas apmeklē Gulbenes novada izglītības iestādes, secināms, ka bērnu skaits izglītības iestādēs nedaudz pieaudzis, piemēram, 2018.gadā 2076 bērni apmeklēja Gulbenes novada izglītības iestādes, savukārt 2022./2023.mācību gada sākumā 2102 bērni apmeklē Gulbenes novada izglītības iestādes. Taču jaundzimušo bērnu skaits pašvaldībā pakāpeniski samazinās, piemēram, 2017.gadā pašvaldības Dzimtsarakstu nodaļa reģistrējusi 196 jaundzimušos, savukārt 2021.gadā 118 jaundzimušos,[[15]](#footnote-15) kas ir par 78 bērniem mazāk, līdz ar to jāvērtē pašvaldības sniegtais atbalsts un palīdzība ģimenēm ar bērniem (skat.2.punktu Pašvaldības atbalsts ģimenēm ar bērniem).

2022./2023.mācību gadā obligātajā izglītības vecumā esošo Gulbenes novadā deklarēto bērnu, kuri nav reģistrēti nevienā izglītības iestādē, skaits bija 31 bērns. Pašvaldība, pārbaudot informāciju par katru bērnu, noskaidrojusi, ka divdesmit vienam pamatizglītības posma izglītojamajam izbeigta piederība kādai no Latvijas izglītības iestādēm, jo bērns kopā ar ģimeni atrodas ārzemēs. Seši bērni 2022.gadā ir sasnieguši obligāto izglītības vecumu (pirmsskolas izglītība), noskaidrots, ka bērni kopā ar ģimeni atrodas ārzemēs, kā arī četri Ukrainas valsts piederīgie obligātajā izglītības vecumā, kas izglītību iegūst attālināti Ukrainas izglītības iestādēs.

Saskaņā ar Ministru kabineta 2011.gada 1.februāra noteikumu Nr.89 “Kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi” (turpmāk – MK noteikumi Nr.89)[[16]](#footnote-16) 7.punktu, ja izglītojamais nav apmeklējis izglītības iestādi un vairāk nekā trīs mācību dienas nav apguvis pirmsskolas izglītības programmu vai vairāk nekā 20 mācību stundas semestrī – vispārējās izglītības un profesionālās izglītības programmu un izglītības iestādei nav informācijas par neierašanās iemeslu vai iemesls nav uzskatāms par attaisnojošu, izglītības iestāde nekavējoties Valsts izglītības informācijas sistēmā ievada informāciju par izglītojamā kavējumiem un to iemesliem (ja tie ir zināmi), kā arī rīcību to novēršanai.

Izglītības iestādes Valsts izglītības informācijas sistēmā (VIIS) veikušas ierakstus par 27 izglītojamajiem, kuriem 2022./2023.mācību gada 1.semestrī ir vairāk nekā 20 neattaisnoti mācību stundu kavējumi. MK noteikumu Nr.89 7.2 punktā noteikts, ka pašvaldības izglītības pārvaldes iestāde vai izglītības speciālists, ievērojot Valsts izglītības informācijas sistēmā ievadīto informāciju, ja nepieciešams, sadarbībā ar izglītības iestādi un citām institūcijām, tostarp sociālo dienestu un bāriņtiesu, noskaidro izglītības iestādes neapmeklēšanas cēloņus un koordinē to novēršanu.

Pašvaldības Izglītības pārvalde, saņemot informāciju par izglītojamajiem, kuriem ir vairāk nekā 20 mācību stundu neattaisnoti kavējumi semestrī, sazinās ar izglītības iestādi, nepieciešamības gadījumā ar sociālajiem darbiniekiem un vienojas par turpmāk veicamajām darbībām konkrētajā gadījumā.

Pašvaldība, vērtējot izglītības iestāžu sniegto informāciju VIIS par izglītojamajiem, kuriem ir vairāk nekā 20 mācību stundu neattaisnoti kavējumi semestrī, secina, ka tā ne vienmēr tiek pietiekami savlaicīgi ievadīta, dažkārt veiktie ieraksti par kavējuma iemesliem un rīcību to novēršanai ir nepilnīgi.

Pašvaldības izglītības iestādēs tiek nodrošinātas pamatizglītības programmas, vispārējās vidējās izglītības programmas un speciālās izglītības programmas:

- speciālās pirmsskolas izglītības programma izglītojamajiem **ar valodas traucējumiem;**

**-** speciālās pirmsskolas izglītības programma izglītojamajiem **ar jauktiem attīstības traucējumiem;**

**-** speciālās pirmsskolas izglītības programma izglītojamajiem **ar garīgās attīstības traucējumiem;**

**-** speciālās pamatizglītības programma izglītojamajiem **ar valodas traucējumiem;**

**-** speciālās pamatizglītības programma izglītojamajiem **ar mācīšanās traucējumiem;**

**-**speciālās pamatizglītības programma izglītojamajiem **ar garīgās attīstības traucējumiem;**

- speciālās pamatizglītības programma **ar smagiem garīgās attīstības traucējumiem vai vairākiem smagiem attīstības traucējumiem**.[[17]](#footnote-17)

1.attēlā aplūkojams skolēnu skaits speciālajās izglītības programmās vispārizglītojošajās skolās.

1.attēls. Skolēnu skaits speciālajās izglītības programmās vispārizglītojošajās skolās

Pašvaldībā pamatizglītības ieguvi nodrošina arī Sveķu pamatskola, kurā tiek īstenota speciālās pamatizglītības programma izglītojamajiem **ar garīgās attīstības traucējumiem** (41 skolēns) un speciālās pamatizglītības programma **ar smagiem garīgās attīstības traucējumiem vai vairākiem smagiem attīstības traucējumiem** (37 skolēni).

Vienlaikus Sveķu pamatskolā ir iespēja apgūt profesionālās pamatizglītības programmas:

* profesionālās pamatizglītības programma „Ēdināšanas pakalpojumi” 1. profesionālā kvalifikācija „Virtuves darbinieks”;
* profesionālās pamatizglītības programma „Būvdarbi” 1. profesionālā kvalifikācija „Būvstrādnieks”;
* profesionālās pamatizglītības programma „Komerczinības” 1. profesionālā kvalifikācija „Pārdevēja palīgs”;
* profesionālās pamatizglītības programma „Mājturība” 1. profesionālā kvalifikācija „Mājkalpotājs”;
* profesionālās pamatizglītības programma „Mājturība” 1. profesionālā kvalifikācija „Mājstrādnieks”.

Saskaņā ar Bērnu tiesību aizsardzības likuma 11.panta pirmo daļu valsts nodrošina visiem bērniem vienādas tiesības un iespējas iegūt izglītību atbilstoši katra spējām. Valsts un pašvaldība nodrošina visiem bērniem speciālo vajadzību izvērtējumu, uzsākot obligāto izglītību, un nodrošina bērna vajadzībām atbilstošus individuālus pedagoģiskā un psiholoģiskā atbalsta pasākumus valsts, pašvaldības un privātajās mācību iestādēs. Minētā panta otrais teikums par visu bērnu speciālo vajadzību izvērtējumu  ir stājies spēkā 01.09.2021.[[18]](#footnote-18) Izglītojamo, kuri sasnieguši 5 gadu vecumu, speciālās vajadzības tiek izvērtētas atbilstoši Ministru kabineta 2021.gada 29.jūnija noteikumiem Nr.453 “Izglītojamo speciālo vajadzību izvērtēšanas metodika pirmsskolas izglītības iestādēs”.[[19]](#footnote-19) Izglītojamo speciālās vajadzības tiek vērtētas valodu mācību jomā, sociālajā un pilsoniskā mācību jomā, dabaszinātņu jomā u.c. Izvērtējot izglītojamā speciālās vajadzības izvērtējuma veidlapā tiek norādīts, vai izglītojamajam ir nepieciešams izglītības iestādes atbalsta speciālista atzinums.

2022./2023. mācību gadā Gulbenes pilsētā darbojas 3 profesionālās ievirzes izglītības iestādes ar programmu īstenošanas vietām novada teritorijā:

- **Gulbenes Mākslas skolā** 2022./2023.mācību gadā pilsētā un novada teritorijā (Jaungulbenē, Lejasciemā, Rankā, Lizumā) sadarbībā ar novada vispārējās izglītības iestādēm darbojas mākslas klases, kurās tiek īstenota profesionālās ievirzes izglītības programma “Vizuāli plastiskā māksla”;

- **Gulbenes Mūzikas skolā** 2022./2023.mācību gadā (Gulbenē, Rankā, Lizumā, Lejasciemā un Stāķos) īsteno 12 profesionālās ievirzes izglītības programmas: klavierspēle, vijoles spēle, flautas spēle, klarnetes spēle, saksofona spēle, trompetes spēle, tubas spēle, eifonija spēle, mežraga spēle, obojas spēle, sitaminstrumentu spēle;

**Gulbenes novada Bērnu un jaunatnes sporta skolā** 2022./2023. mācību gadā īsteno 11 akreditētas profesionālās ievirzes programmas sportā sešos sporta veidos: basketbols, vieglatlētika, volejbols, distanču slēpošana, orientēšanās, futbols. Gulbenes pilsētā tiek īstenotas visas iepriekš minētās programmas. Profesionālās ievirzes programmas sportā tiek īstenotas arī novada teritorijā - Rankā (futbols), Lizumā (volejbols, orientēšanās, futbols), Lejasciemā (slēpošana), Tirzā (vieglatlētika).

Vērtējot izglītības nodrošinājumu pašvaldībā būtisks apstāklis, kas jāņem vērā no bērnu tiesību viedokļa ir vardarbības gadījumi izglītības iestādēs. Atbilstoši Valsts bērnu tiesību aizsardzības inspekcijas sniegtajai informācijai[[20]](#footnote-20) par laika periodu no 2019.-2021.gadam norādīts, ka 2019.gadā un 2021.gadā nav saņemti iesniegumi un sūdzības, kuras saistītas ar vienaudžu vardarbības un pašvaldības institūciju amatpersonu vai darbinieku vardarbības gadījumiem pašvaldības izglītības iestādēs. 2020. gadā saņemta 1 sūdzība par iespējamu pedagoga fizisku un emocionālu vardarbību pret izglītojamajiem pašvaldības pirmsskolas izglītības iestādē, sūdzība nav apstiprinājusies.

Vērtējot Valsts policijas sniegto informāciju[[21]](#footnote-21) par vienaudžu vardarbības gadījumiem pašvaldības izglītības iestādēs laika periodā no 2019.-2021.gadam secināms, ka vienaudžu vardarbības gadījumu skaits izglītības iestādēs samazinās (skat.2.attēls).

2.attēls. Reģistrētie vardarbības gadījumi izglītības iestādēs

Kā skaidro Valsts policija, vardarbības gadījumu skaits samazinās izglītības iestādēs, taču vienaudžu vardarbības gadījumu skaits kopumā nesamazinās, jo vardarbības gadījumi tiek konstatēti ārpus izglītības iestādes, piemēram, parkos, uz ielas u.c.

Attiecībā uz izglītības pieejamību Gulbenes novadā dzīvojošajiem izglītojamajiem Izglītības plānā norādīts, ka Izglītojamo pārvadājumi tiek nodrošināti trijos veidos:

1. izmantojot sabiedrisko transportu;
2. organizējot pārvadājumus ar SIA “Gulbenes autobuss” vai Gulbenes novada pašvaldības transportu (2022./2023.mācību gadā izglītojamo pārvadājumus nodrošina SIA “Gulbenes autobuss”);
3. kompensējot braukšanas izdevumus vecākiem (tiek slēgta vienošanās par braukšanas izdevumu kompensāciju).

Kopējais maršrutu skaits novadā – vienpadsmit, maršrutus nodrošina SIA “Gulbenes autobuss”.

### Brīvā laika pavadīšanas iespējas

Analizējot brīvā laika pavadīšanas iespējas Gulbenes novadā jāņem vērā, ka pašvaldībā ir izstrādāts Gulbenes novada jaunatnes politikas plāns 2018.-2024.gadam (turpmāk – jaunatnes politikas plāns),[[22]](#footnote-22) kurā viens no rīcības virzieniem ir saturīga un aktīva brīvā laika pavadīšana, līdz ar to pašvaldības Bērnu tiesību aizsardzības programmā tiks norādīti būtiskākie apsvērumi brīvā laika pavadīšanas iespējās no bērnu tiesību aizsardzības viedokļa.

Gulbenes novadā darbojas jauniešu centrs “Bāze” (turpmāk – jauniešu centrs), kura mērķis ir atbalstīt un veicināt Gulbenes novada jauniešu iniciatīvas, iesaistīt jauniešus savas dzīves kvalitātes veidošanā.[[23]](#footnote-23) Jauniešu centra uzdevumi ir sadarboties ar Gulbenes novada jauniešiem, jaunatnes organizācijām, skolu pašpārvaldēm un citām organizācijām, kas saistītas ar jauniešiem; sadarboties ar Gulbenes novada izglītības iestādēm, sociālā darba un citām pašvaldības, valsts institūcijām, kuru viena no darbības jomām ir darbs ar jaunatni; veicināt un veidot diskusijas par jauniešiem svarīgām tēmām u.c. Jauniešu centrs darbojas Gulbenes pilsētā un tam ir trīs struktūrvienības Lejasciema jauniešu centrs „Pulss” (atrodas Lejasciema pagastā), Rankas pagasta Jauniešu iniciatīvas centrs “B.u.M.s.” (atrodas Rankas pagastā) un Stradu jauniešu centrs (atrodas Stradu pagastā). Jauniešu centrs savā ziņā ir kā centrālā iestāde Gulbenes novadā darbā ar jauniešiem. Apmeklējot Jauniešu centru, bērniem/jauniešiem ir iespēja izmantot – galda spēles, biljardu, xbox, sporta inventāru, mūzikas instrumentus, video un fotokameras un telpas, kur realizēt savas idejas. Tiek organizētas dažādas darbnīcas, semināri, diskusijas, apmācības, valodu nodarbības, meistarklases, konsultācijas, kino vakari, mazie turnīri, pagalma svētki u.c. Ir iespēja iesaistīties brīvprātīgajā darbā, jauniešu domē, starptautiskajos projektos, piedalīties pasākumu organizēšanā (Jauniešu pasākumi – Jauniešu diena, Gada atsitiens u.c.), piedalīties nometnēs un iniciatīvu projektu konkursos. Jauniešu centrs ir jauniešu atbalsta un iniciatīvu vieta. Jauniešu centru ikdienā apmeklē vidēji 30-50 jaunieši.

Pašvaldībā bērniem/jauniešiem ir iespēja apmeklēt interešu izglītības kolektīvus, kas pārsvarā tiek piedāvāti pašvaldības izglītības iestādēs (skat.3.attēlu).

3.attēls. Interešu izglītības kolektīvi 2022./2023.mācību gadā

3.attēlā minētos kolektīvus/pulciņus ir iespēja apmeklēt bērniem/jauniešiem no 1.-12.klasei.

Arī pašvaldības pirmsskolas izglītības iestādēs ir izveidoti interešu izglītības kolektīvi, kuros ir iespēja apgūt angļu valodu, mācīties tautiskās dejas un piedalīties vizuāli plastiskās mākslas nodarbībās, kur kopumā ir iesaistīti 94 bērni. Minētie interešu izglītības kolektīvi ir valsts vai pašvaldības finansēti.

Vienlaikus pašvaldības Kultūras pārvaldes struktūrvienībās ir iespēja iesaistīties jebkuram interesentam piedāvātajos radošajos kolektīvos, proti, 4 tautisko deju kolektīvi, 3 mūsdienu deju kolektīvi, 7 mūzikas kolektīvi un 2 teātra kolektīvi.

Pašvaldības administratīvajā teritorijā bērniem/jauniešiem ir iespēja izmantot Sporta pārvaldes infrastruktūru – sporta bāzes, trenažieru zāles, lai aktīvi pavadītu brīvo laiku un veicinātu veselīgu dzīvesveidu. Tāpat Gulbenes novada bibliotēka piedāvā bērniem/jauniešiem lietderīgi pavadīt brīvo laiku, piedāvājot izzinošas un izglītojošas lekcijas, seminārus, nodarbības.

Būtisks aspekts, kam tiek pievērsta īpaša uzmanība arī nacionālajā līmenī pamatnostādnēs, ir jauniešu līdzdalības stiprināšana. Jaunatnes politikas plānā norādīts, ka jaunieši kopumā kūtri iesaistās lēmumu pieņemšanas procesos, ko daļēji varētu skaidrot ar to, ka dažādās institūcijās nav izveidota sistēma, kā jaunieši varētu līdzdarboties lēmumu pieņemšanā. Jāņem vērā arī tas, ka gan skolās, gan pašvaldībā, tajā skaitā Gulbenes novada domē un pagastu pārvaldēs, ir salīdzinoši vāja izpratne par to, kas ir jauniešu līdzdalība. Lai uzlabotu situāciju skolās, skolotājiem tiek piedāvātas apmācības par līdzdalības metožu izmantošanu stundās un ārpusstundu darbā. Vienlaikus lai uzlabotu jauniešu līdzdalību dažādu jautājumu risināšanā pašvaldībā jaunatnes politikas plānā paredzēti vairāki uzdevumi, tostarp uzdevumi attiecībā uz brīvprātīgā darba iespējām un sadarbību ar dažādām brīvprātīgā darba organizācijām, jauniešu iniciatīvu atbalstīšana, jaunatnes politikas monitorēšana, kā arī jaunatnes konsultatīvās padomes izveidošana.

Bērnu tiesību aizsardzības programmas izstrādes brīdī pašvaldības jauniešu līdzdalība tiek veicināta un attīstīta izglītības iestādēs pašpārvaldēs un Gulbenes novada jauniešu domē. Jauniešu domes mērķis ir nodrošināt pašvaldības jauniešu interešu pārstāvību, kā arī veicināt un koordinēt jauniešu pilntiesīgu līdzdalību sociālajā, politiskajā un kultūras jomā vietējā, valsts un starptautiskā mērogā.

## Pašvaldības atbalsts ģimenēm ar bērniem

Saskaņā ar likuma “Par pašvaldībām” 15.panta 23.punktu[[24]](#footnote-24) viena no pašvaldības funkcijām ir īstenot  bērnu tiesību aizsardzību attiecīgajā administratīvajā teritorijā. Minētais likums ir spēkā līdz 31.12.2022. Savukārt, 01.01.2023. spēkā stāsies Pašvaldību likums[[25]](#footnote-25), minētā likuma 4.panta pirmās daļas 11.punktā kā viena no pašvaldības funkcijām norādīta bērnu un aizgādnībā esošo personu tiesību un interešu aizsardzības īstenošana. Savukārt, Bāriņtiesu likuma 4.panta otrajā daļā[[26]](#footnote-26) norādīts, ka bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību. Atbilstoši Sociālo pakalpojumu un sociālās palīdzības likuma 11.panta 2.punktam[[27]](#footnote-27) pašvaldības viens no uzdevumiem ir sniegt sociālos pakalpojumus vai organizēt to sniegšanu ģimenēm ar bērniem, kurās ir bērna attīstībai nelabvēlīgi apstākļi, audžuģimenēm […]. Līdz ar to, būtiski izvērtēt pašvaldībā esošo situāciju pilnvērtīgas dzīves apstākļu nodrošināšanā, labvēlīgas sociālās vides nodrošināšanā un bērnu un bez vecāku gādības palikušo bērnu tiesības augt ģimeniskā vidē.

### Pilnvērtīgu dzīves apstākļu nodrošinājums

Pēc Gulbenes novada sociālā dienesta (turpmāk – sociālais dienests) sociālās palīdzības un sociālo pakalpojumu administrēšanas lietojumprogrammas (turpmāk – SOPA) datiem secināms, ka pašvaldībā ir 101 ģimene, kura ir sociālā dienesta klienti un kurā ir nepieciešams sniegt sociālos pakalpojumus un/vai palīdzību.

**Sociālais dienests sniedz sekojošus pakalpojumus:**

1. **Asistenta pakalpojums** – tiek piešķirts personai no 5 līdz 18 gadu vecumam ar invaliditāti, pamatojoties uz Veselības un darbspēju ekspertīzes ārstu valsts komisijas atzinumu par īpašas kopšanas nepieciešamību.[[28]](#footnote-28)
2. **Pavadoņa pakalpojums** - tiek piešķirts personām no 5 līdz 18 gadu vecumam ar invaliditāti, kurām ir būtiski pārvietošanās traucējumi un kuras nesaņem asistenta pakalpojumu pašvaldībā.[[29]](#footnote-29)

Asistenta pakalpojums un pavadoņa pakalpojums ir valsts budžeta apmaksāts, to nodrošina personas deklarētās dzīvesvietas pašvaldības sociālais dienests.

Pēc Veselības un darbspēju ekspertīzes ārstu valsts komisijas datiem uz 01.12.2021. Gulbenes novadā ir 91 bērns ar invaliditāti.[[30]](#footnote-30) Asistenta pakalpojumu 2021.gadā Gulbenes novadā saņēma 16 bērni, savukārt pavadoņa pakalpojums ir jauns pakalpojuma veids, kas pašvaldībā tiek piedāvāts no 2022.gada, pavadoņa pakalpojumu uz 01.12.2022. saņēmuši 3 bērni.

Vienlaikus saskaņā ar pašvaldības 2022.gada 31.augusta noteikumiem Nr.GND/IEK/2022/24 “Valsts budžeta mērķdotācijas un pašvaldības budžeta finansējuma sadales kārtība Gulbenes novada pašvaldības dibinātajās izglītības iestādēs” pašvaldība nodrošina asistenta pakalpojumu bērniem vecumā līdz 5 gadiem, pamatojoties uz pedagoģiski medicīniskās komisijas ieteikumu. Pedagoģiski medicīniskā komisija vērtē asistenta pakalpojuma nepieciešamību, pamatojoties uz izglītības iestādes iesniegumu, iepriekš saskaņojot minēto ar izglītojamā likumiskajiem pārstāvjiem. 2022./2023. mācību gadā pašvaldība apmaksā asistenta pakalpojumus 9 bērniem līdz 5 gadu vecumam.

1. **sociālās rehabilitācijas pakalpojums bērnam, kurš cietis no prettiesiskām darbībām** – tiek piešķirts bērnam, kurš ir noziedzīga nodarījuma, ekspluatācijas, seksuālas izmantošanas, vardarbības, nolaidības vai jebkādas citas nelikumīgas, cietsirdīgas vai cieņu aizskarošas darbības upuris.[[31]](#footnote-31) Minētais pakalpojums ir valsts budžeta apmaksāts, to koordinē pašvaldības sociālais dienests. 2021.gadā minētais pakalpojums 15 bērniem nodrošināts dzīvesvietā, 13 bērniem institūcijā (krīzes centrā).
2. **aprūpes pakalpojums bērniem –** tiek nodrošinātsbērnam ar invaliditāti no 5 līdz 18 gadu vecumam, kuram ir izteikti un smagi funkcionēšanas ierobežojumi, ja bērna likumiskais pārstāvis vai audžuģimene nodarbinātības vai citu objektīvu iemeslu dēļ nevar nodrošināt bērna aprūpi un uzraudzību nepieciešamajā apjomā, kuram, pamatojoties uz Veselības un darbspēju ekspertīzes ārstu valsts komisijas atzinumu, noteikta īpašas kopšanas nepieciešamība. Minētais pakalpojums ietver aprūpi, uzraudzību, pašaprūpes spēju attīstību un saturīgu brīvā laika pavadīšanu personas dzīvesvietā.[[32]](#footnote-32) Minētais pakalpojums ir pašvaldības budžeta apmaksāts pakalpojums;
3. **ģimenes asistenta pakalpojums** - sociālais pakalpojums personai vai ģimenei, kuru spējas sociāli funkcionēt un iekļauties sabiedrībā dažādu sociālu, garīgu, fizisku traucējumu dēļ ir apgrūtinātas. Pakalpojums tiek nodrošināts personai vai ģimenei, kuru spējas sociāli funkcionēt un iekļauties sabiedrībā dažādu sociālu, garīgu, darbnespējas, invaliditātes, pēc brīvības atņemšanas soda izciešanas, atkarības, vardarbības vai ilgstošas nabadzības un citu faktoru izraisīto negatīvo sociālo seku dēļ ir apgrūtinātas, un kam/kuram saskaņā ar sociālā darba speciālista sniegto atzinumu nepieciešams ģimenes asistenta pakalpojums. Minētais pakalpojums tiek nodrošināts Labklājības ministrija īstenotā ESF projekta “Profesionāla sociālā darba attīstība pašvaldībās” (Nr. 9.2.1.1/15/I/001) ietvaros. Minētais pakalpojums 2021.gadā nodrošināts 7 ģimenēm;
4. **sociālās rehabilitācijas pakalpojums atkarīgām un līdzatkarīgām personām –** tiek nodrošināts  pilngadīgām personām un bērniem, kuriem ir izveidojusies atkarība no narkotiskajām, toksiskajām vai citām apreibinošām vielām vai no atkarību izraisošiem procesiem, kā arī bērniem, kuriem ir radušies psihiski vai uzvedības traucējumi alkohola, narkotisko, psihotropo, toksisko vai citu apreibinošu vielu lietošanas dēļ.[[33]](#footnote-33) Minētais pakalpojums ir valsts budžeta apmaksāts;
5. **psihologa pakalpojums** - nodrošina personas vai ģimenes sociālo funkcionēšanu, sociālā un psiholoģiskā statusa atjaunošanu sabiedrībā. Tiesības saņemt psihologa pakalpojumu:

* ģimenei ar bērniem, kura nonākusi krīzes situācijā nespēj saviem spēkiem pārvarēt psiholoģiskās problēmas, pamatojoties uz sociālā darbinieka darbam ar ģimeni un bērniem veiktu ģimenes individuālo vajadzību un resursu novērtējumu;
* atkarīgai un līdzatkarīgai personai saskaņā ar sociālā dienesta sociālā darbinieka vai sociālā rehabilitētāja izstrādātu sociālās rehabilitācijas plānu;
* pieaugušām personām, ja tās nespēj saviem spēkiem pārvarēt psiholoģiskas problēmas, pamatojoties uz sociālā darbinieka slēdzienu.[[34]](#footnote-34) Minētais pakalpojums ir pašvaldības budžeta apmaksāts.

Psihologa pakalpojuma nepieciešamība ģimenēs ar bērniem palielinās, piemēram, 2019.gadā psihologa pakalpojums tika nodrošināts 22 ģimenēm ar bērniem, savukārt 2020.gadā 17 ģimenēm ar bērniem un 2021.gadā 30 ģimenēm ar bērniem. Šobrīd sociālajā dienestā strādā 1 psihologs, tāpat psihologa pakalpojums tiek nodrošināts sociālajam dienestam slēdzot līgumu par psihologa pakalpojuma nodrošināšanu (ārpakalpojums). Šobrīd psihologa pakalpojums tiek sniegts atbilstoši psihologa pakalpojuma saņēmēju rindai, kas nozīmē, ka tūlītēja (krīzes situācijā) psihologa pakalpojuma sniegšana ir apgrūtināta.

1. **izglītojošu un atbalsta grupu pakalpojums** - pakalpojuma mērķis ir palīdzēt atjaunot vai uzlabot ģimenes (personas) sociālās funkcionēšanas spējas, kā arī novērst disfunkciju ģimenē (personai), veicinot ģimenes locekļu (personas) izglītošanos, jaunu prasmju un iemaņu apgūšanu, kā arī palīdzēt radīt priekšnoteikumus labvēlīgai sociālajai videi bērnu audzināšanai ģimenē.[[35]](#footnote-35) Sociālais dienests piedāvā sekojošas izglītojošus un atbalsta grupu pakalpojumu veidus:

* CAP – Ceļvedis, audzinot pusaudzi;
* BEA – Bērnu emocionālā audzināšana;
* Sargeņģelis – izglītojoša atbalsta programma vecākiem, minētās programmas ietvaros vecāki apgūst bērna līdz 2 gadu vecumam aprūpes prasmes;
* Izglītojošas nodarbības lekciju veidā gan bērniem/jauniešiem, gan vecākiem.

Minēto pakalpojumu ir tiesības saņemt ikvienai personai. Pakalpojums ir pašvaldības budžeta apmaksāts;

1. **sociālā darba pakalpojums** – nodrošina palīdzību personām, ģimenēm, personu grupām un sabiedrībai kopumā veicināt vai atjaunot savu spēju sociāli funkcionēt, radīt šai funkcionēšanai labvēlīgus apstākļus, kā arī veicināt sociālās atstumtības un riska faktoru mazināšanu, attīstot personas resursus un iesaistot atbalsta sistēmās. Tiesības saņemt minēto pakalpojumu ir ikvienai personai, kurai savu sociālo vajadzību realizēšanai ir nepieciešama sociālā darbinieka palīdzība.[[36]](#footnote-36) Sociālā darba pakalpojums ir pašvaldības budžeta apmaksāts;
2. **sociālās rehabilitācijas pakalpojums vardarbību veikušām un vardarbībā cietušām personām** - pakalpojumu piešķir pilngadību sasniegušām vardarbību veikušām un vardarbībā cietušām personām.[[37]](#footnote-37) Minētais pakalpojums ir valsts budžeta apmaksāts.
3. **specializētā transporta pakalpojums** – nodrošina personai pārvietošanās iespēju Latvijas Republikas robežās, lai nokļūtu uz dzīvesvietu, ārstniecības iestādi, sociālās rehabilitācijas institūciju, īslaicīgas vai ilgstošas sociālās aprūpes un sociālās rehabilitācijas institūciju pakalpojuma saņemšanas uzsākšanai.[[38]](#footnote-38) Tiesības saņemt minēto pakalpojumu ir personai, kurai:

* noteikta invaliditāte un kura pamatotu iemeslu dēļ nevar pārvietoties ar sabiedrisko transportu;
* ar sociālā dienesta lēmumu piešķirts ilgstošas sociālās aprūpes un sociālās rehabilitācijas pakalpojums institūcijā. Specializētā transporta pakalpojums ir pašvaldības budžeta apmaksāts;

1. **higiēnas pakalpojums** – nodrošina personai personīgo higiēnu (mazgāšanos, veļas mazgāšanu). Tiesības saņemt minēto pakalpojumu ir ikvienai personai sociālā dienesta telpās, kā arī attālinātajās higiēnas pakalpojumu pieņemšanas vietās pagastos.[[39]](#footnote-39) Higiēnas pakalpojums ir maksas pakalpojums atbilstoši sociālā dienesta maksas pakalpojumu cenrādim. Piemēram, dušas pakalpojums pieaugušajam 1 reize izmaksā 1,50EUR, savukārt bērnam 0,75 EUR.[[40]](#footnote-40)

Sociālais dienests nodrošina ne tikai sociālos pakalpojumus, bet sniedz arī **sociālo palīdzību, kas ietver arī sociālo pabalstu piešķiršanu**, tostarp ģimenēm ar bērniem. Gulbenes novada domes 26.08.2021. saistošajos noteikumos Nr.19 “Par sociālo palīdzību Gulbenes novadā”[[41]](#footnote-41) ir noteikta kārtība, kādā tiek piešķirts trūcīgas vai maznodrošinātas mājsaimniecības statuss. Atbilstoši minētajiem noteikumiem mājsaimniecību atzīst par maznodrošinātu, ja tās ienākumu slieksnis pirmajai vai vienīgajai personai mājsaimniecībā nepārsniedz 327 *euro* un pārējām personām mājsaimniecībā 229 *euro.* Saskaņā ar Sociālo pakalpojumu un sociālās palīdzības likuma 33.panta otro daļu trūcīgas mājsaimniecības ienākumu slieksnis ir 272 *euro* pirmajai vai vienīgajai personai mājsaimniecībā un 190 *euro* pārējām personām mājsaimniecībā.[[42]](#footnote-42)

Gadījumos, kad mājsaimniecībai piešķirts trūcīgās vai maznodrošinātās mājsaimniecības statuss, viena no mājsaimniecības personām ir tiesīga saņemt sekojošus pabalstus:

1. garantētā minimālā ienākuma pabalstu. Atbilstoši Sociālo pakalpojumu un sociālās palīdzības likuma 33.panta pirmajai daļai garantētais minimālais ienākumu slieksnis ir 109 *euro* pirmajai vai vienīgajai personai mājsaimniecībā un 76 *euro* pārējām personām mājsaimniecībā.
2. mājokļa pabalstu;
3. pabalstu atsevišķu izdevumu segšanai:

* skolas piederumu iegādei;
* veselības aprūpei trūcīgām un maznodrošinātām personām.

Pabalstu atsevišķu izdevumu segšanai piešķir:

* par medikamentiem pēc ārsta izrakstītas receptes, nepārsniedzot 50 *euro* gadā;
* ārstēšanās izdevumu (ieskaitot zobārstniecības, zobu protezēšanas un vakcīnu izdevumus) segšanai, nepārsniedzot 100 *euro* gadā;
* optisko briļļu iegādei bērnam, nepārsniedzot 50 *euro* gadā;
* pabalstu skolas piederumu iegādei izglītojamajam, kurš mācās Gulbenes novada izglītības iestādēs no 1. līdz 9. klasei, – 30 *euro* apmērā;
* pabalstu ēdināšanai izglītojamajam piešķir saskaņā ar Gulbenes novada domes saistošajiem noteikumiem par ēdināšanas maksas atvieglojumiem.

1. pabalstu krīzes situācijā operatīvai ārēju notikumu radīto seku novēršanai vai mazināšanai.

Minēto pabalstu piešķir katastrofas, stihiskas nelaimes gadījumos (ugunsgrēks, plūdi, vētras postījumi, u.c.) – līdz vienas valstī noteiktās minimālās mēnešalgas apmēram, ņemot vērā radīto zaudējumu un iepriekš neparedzamos gadījumos (zādzība, smaga saslimšana, ceļu satiksmes negadījums, ilgstošas ārstēšanās utt.) – līdz 40 % no valstī noteiktās minimālās mēnešalgas apmēram, nepārsniedzot faktiskos izdevumus.

1. materiālu atbalstu personām sociālās funkcionēšanas un neatkarīgas dzīves nodrošināšanai.

Minēto pabalstu piešķir līdz 20 % no valstī noteiktās minimālās mēnešalgas gadā, pamatojoties uz personas individuālo rehabilitācijas plānu, kā arī veicot personas sociālās situācijas izvērtējumu.

Pēc sociālā dienesta statistikas datiem 2021.gadā Gulbenes novadā 986 personām piešķirts trūcīgas personas statuss, savukārt 174 personām piešķirts maznodrošinātas personas statuss.

Papildus pašvaldība, atbalstot ģimenes saistībā ar bērna piedzimšanu, piešķir vienreizēju pabalstu, lai sniegtu materiālu atbalstu jaundzimušā vajadzību nodrošināšanai. No 2022.gada 26.februāra būtiski palielināts pabalsta apmērs par vienu jaundzimušo bērnu, kas ir vienas minimālās mēneša darba algas apmērā iepriekšējo 250 *euro* apmērā. Lai saņemtu minēto pabalstu vecāka pamata dzīvesvietai ne mazāk kā pēdējos sešus mēnešus pirms bērna piedzimšanas jābūt deklarētai Gulbenes novada administratīvajā teritorijā, vai pirms bērna piedzimšanas īpašumā (reģistrēts zemesgrāmatā) ir iegūts Gulbenes novada administratīvajā teritorijā esošs nekustamais īpašums, kurā deklarēta pabalsta pieprasītāja pamata dzīvesvieta, un jaundzimušā pirmā pamata dzīvesvieta ir deklarēta Gulbenes novada administratīvajā teritorijā.[[43]](#footnote-43)

### Labvēlīgas sociālās vides nodrošinājums

Bērnu tiesību aizsardzības likuma 10.panta pirmajā daļā noteiktas bērna tiesības uz tādiem dzīves apstākļiem un labvēlīgu sociālo vidi, kas nodrošina pilnvērtīgu fizisko un intelektuālo attīstību. […]. Līdz ar to šīs sadaļas ietvaros tiks aplūkota informācija par bērniem, kuri izdarījuši likumpārkāpumus pašvaldības administratīvajā teritorijā un bērniem, kuriem ir izstrādātas uzvedības sociālās korekcijas programmas.

Vērtējot Valsts policijas un pašvaldības policijas sniegto informāciju par nepilngadīgo personu skaitu, kas saukti pie administratīvās atbildības pašvaldības administratīvajā teritorijā un pārkāpumu veidu, secināms, ka visbiežāk nepilngadīgie tiek saukti pie administratīvās atbildības par atrašanos alkoholisko dzērienu ietekmē, smēķēšanu, atrašanos narkotisko vielu ietekmē un huligānismu. **Piemēram, par atrašanos alkoholisko dzērienu ietekmē pie administratīvās atbildības saukti:**

2019.gadā - 85 nepilngadīgie;

2020.gadā - 57 nepilngadīgie;

2021.gadā - 73 nepilngadīgie.

**Par smēķēšanu pie administratīvās atbildības saukti:**

2019.gadā - 40 nepilngadīgie;

2020.gadā - 7 nepilngadīgie;

2021.gadā - 0 nepilngadīgie.

**Par atrašanos narkotisko vielu ietekmē pie administratīvās atbildības saukti:**

2019.gadā – 6 nepilngadīgie;

2020.gadā – 7 nepilngadīgie;

2021.gadā – 6 nepilngadīgie.

**Par sīko huligānismu pie administratīvās atbildības saukti:**

2019.gadā – 4 nepilngadīgie;

2020.gadā – 14 nepilngadīgie;

2021.gadā – 4 nepilngadīgie. [[44]](#footnote-44)

4.attēlā atspoguļota informācija par pie administratīvās atbildības saukto nepilngadīgo personu kopējo skaitu pašvaldības administratīvajā teritorijā. Vērtējot attiecīgo informāciju secināms, ka 2020.gadā būtiski samazinājās pie administratīvās atbildības saukto nepilngadīgo personu skaits, taču minētais lielā mērā saistāms ar Covid-19 infekcijas izplatības ierobežojumiem, kad būtiski tika ierobežota personu pulcēšanās, pasākumu organizēšana u.c. Būtiski atzīmēt, ka 2020.gada 1.jūlijā stājās spēkā grozījumi Bērnu tiesību aizsardzības likuma 78.pantā[[45]](#footnote-45), kas paredz bērnu saukt pie administratīvās atbildības par smēķēšanu vai bezdūmu tabakas izstrādājumu lietošanu un tabakas izstrādājumu, augu smēķēšanas produktu, elektronisko smēķēšanas ierīču vai to uzpildes tvertņu iegādāšanos vai glabāšanu. Līdz ar minēto grozījumu spēkā stāšanos Valsts policijas un pašvaldības policija 2021.gadā pie administratīvās atbildības par tabakas izstrādājumu, augu smēķēšanas produktu, elektronisko smēķēšanas ierīču vai to uzpildes tvertņu iegādāšanos vai glabāšanu saukusi 4 nepilngadīgos. Par pašvaldības veiktajām darbībām bērnu/jauniešu izglītošanā par bērnu tiesību aizsardzības jautājumiem, tostarp alkohola un smēķēšanas kaitīgo ietekmi uz veselību skatāms 3.punktā “Speciālistu, bērnu, vecāku izglītošana par bērnu tiesību aizsardzības jautājumiem”.

4.attēls. Pie administratīvās atbildības saukto nepilngadīgo personu skaits kopā

Saskaņā ar Bērnu tiesību aizsardzības likuma 58.panta otro daļu pašvaldība profilakses lietu iekārto un uzvedības sociālās korekcijas programmu izstrādā katram bērnam, kurš izdarījis noziedzīgu nodarījumu; atzīts par vainīgu noziedzīga nodarījuma izdarīšanā, bet sods nav saistīts ar brīvības atņemšanu; atbrīvots no kriminālatbildības; atbrīvots no ieslodzījuma vai soda izciešanas vietas; izdarījis [Krimināllikumā](https://likumi.lv/ta/id/88966-kriminallikums) paredzētās prettiesiskās darbības pirms 14 gadu vecuma sasniegšanas; vairāk nekā divas reizes izdarījis administratīvo pārkāpumu; ubago, klaiņo vai veic citas darbības, kas var novest pie prettiesiskas rīcības. Pašvaldībā sociālās korekcijas programmas izstrādā sociālais dienests. 2019.gadā uzvedības sociālās korekcijas programma izstrādāta 18 nepilngadīgajiem, 2020.gadā – 15 nepilngadīgajiem, savukārt, 2021.gadā – 8 nepilngadīgajiem.

### Bāreņu un bez vecāku gādības palikušo bērnu tiesības augt ģimeniskā vidē

Neraugoties uz sociālā dienesta piedāvātajiem un sniegtajiem sociālajiem pakalpojumiem un sociālo palīdzību, gadījumos, kad situācija ģimenēs nemainās, uzlabojumi nav novērojami, ģimenes ar bērniem nonāk pašvaldības Gulbenes novada bāriņtiesas (turpmāk – bāriņtiesas) redzeslokā. Saskaņā ar Bāriņtiesu likuma 2.panta pirmo daļu bāriņtiesa ir pašvaldības izveidota aizbildnības un aizgādnības iestāde.[[46]](#footnote-46)

Saskaņā ar Bērnu tiesību aizsardzības likuma 7.1 pantu katram bērnam ir neatņemamas tiesības uz ģimeni un atbilstoši minētā likuma 26.panta pirmajai daļai ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē […]. Tomēr Civillikuma 203.panta pirmajā daļā un Bāriņtiesu likuma 22.panta pirmajā daļā noteikti tie apstākļi, kas var būt par pamatu bērna aizgādības tiesību pārtraukšanai. Aizgādības tiesību pārtraukšana ir pagaidu līdzeklis. No vienas puses, tās mērķi ir novērst apdraudējumu bērnam, no otras puses, dot vecākam iespēju novērst tos apstākļus, kas bija pamatā aizgādības tiesību pārtraukšanai. Aizgādības tiesību pārtraukšana ir būtisks vecāka tiesību ierobežojums. Aizgādības tiesību pārtraukšana vecākam ir galējais līdzeklis, ja nav iespējams novērst bērna vislabākajām interesēm nelabvēlīgos apstākļus, viņam paliekot vecāka aizgādībā.[[47]](#footnote-47)

Vērtējot informāciju par vecākiem, kuriem pārtrauktas bērnu aizgādības tiesības pašvaldības administratīvajā teritorijā, secināms, ka rādītājs saglabājas nemainīgi vienmērīgs (skat.5.attēls).

5.attēls. Vecāku skaits, kuriem pārskata gadā pārtrauktas aizgādības tiesības

Saskaņā ar Bāriņtiesu likuma 39.panta pirmo daļu pēc tam kad ir pieņemts lēmums par bērna ārpusģimenes aprūpi, bāriņtiesa nekavējoties par to informē bērna vecāku dzīvesvietas sociālo dienestu un lūdz sniegt nepieciešamo palīdzību bērna vecākiem. Pasākumiem, kas tiek veikti laikā, kamēr vecākam ir pārtrauktas aizgādības tiesības, ir jābūt vērstiem uz to apstākļu, kas bijuši aizgādības tiesību pārtraukšanas pamatā, novēršanu un vecāka un bērna atkalapvienošanu.[[48]](#footnote-48)Atbilstoši Civillikuma 203.panta ceturtajai daļai […], ja gada laikā no aizgādības tiesību pārtraukšanas nav iespējams tās atjaunot, bāriņtiesa lemj par prasības celšanu tiesā aizgādības tiesību atņemšanai. Līdz ar to, bāriņtiesas pienākums ir lemt par iespēju bērna vecākiem pārtrauktās aizgādības tiesības atjaunot.

Vērtējot vecāku skaitu, kuriem bāriņtiesa pārskata gadā atjaunojusi pārtrauktās aizgādības tiesības, secināms, ka procentuāli skaitliskais rādītājs ir mazs, piemēram, 2019.gadā bāriņtiesa nevienam vecākam nav atjaunojusi pārtrauktās aizgādības tiesības, 2020.gadā 30% gadījumu un 2021.gadā 16% gadījumu atjaunotas vecākiem pārtrauktās aizgādības tiesības attiecībā pret pārskata gadā pārtrauktajām aizgādības tiesībām (skat.6.attēlu). Kopējais rādītājs valsts līmenī attiecībā uz atjaunotajām pārtrauktajām vecāku aizgādības tiesībām 2021.gadā ir 32%.[[49]](#footnote-49) Analizējot iemeslus, kāpēc tik maz gadījumos vecākiem tiek atjaunotas aizgādības tiesības pašvaldības administratīvajā teritorijā, secināms, ka vecākiem pietrūkst motivācijas un vēlmes novērst apstākļus, kas bija par pamatu bērnu aizgādības tiesību pārtraukšanai, piemēram, vecāks kategoriski atsakās sadarboties ar sociālo dienestu, norādot, ka “*tā bērnam būs labāk*”.

6.attēls. Vecāku skaits, kuriem pārtrauktās aizgādības tiesības atjaunotas

Gadījumos, kad vecākam ir pārtrauktas bērna/bērnu aizgādības tiesības, bērnam nodrošināma ārpusģimenes aprūpe. Saskaņā ar Sociālo pakalpojumu un sociālās palīdzības likuma 4.panta ceturto daļu bāreņiem un bez vecāku gādības palikušajiem bērniem nodrošināma aprūpe ģimeniskā vidē — audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā. No minētā izriet, ka primāri jāmeklē iespējas bērnam tikt ievietotam ģimeniskā vidē – audžuģimenē vai pie aizbildņa. Atbilstoši lietu piekritībai par bērna aizgādības tiesību pārtraukšanu, pašvaldībā 2021.gadā ārpusģimenes aprūpē atradās **86 bērni**, no tiem **audžuģimenēs uzturējās 34 bērni**, **aizbildņu ģimenēs – 50 bērni** un **ilgstošas sociālās aprūpes un sociālās rehabilitācijas institūcijās – 2 bērni**. Kopumā salīdzinot ārpusģimenes aprūpē esošo bērnu skaitu ar 2020.gadu vērojama pozitīva tendence, jo ārpusģimenes aprūpē esošo bērnu skaits 2021.gadā ir samazinājies par 16 bērniem. Pārskata gadā ārpusģimenes aprūpe nodrošināta 10 bērniem – 3 bērni ievietoti audžuģimenēs, 7 bērni aizbildņu ģimenēs. Kopējais bērnu skaits, kas uzturas audžuģimenēs ir 34 bērni, taču Gulbenes novadā ārpusģimenes aprūpi bērniem uz 01.09.2022. nodrošina 11 audžuģimenes, kurās ievietoti 5 pašvaldības administratīvajā teritorijā dzīvojošie bērni. No minētā secināms, ka lielākā daļa audžuģimenēs dzīvojošie bērni uzturas citu pašvaldību audžuģimenēs. Līdz ar to, nepieciešams veicināt audžuģimeņu attīstību pašvaldībā. Saskaņā ar Ministru kabineta 26.06.2018. noteikumiem Nr.355 “Ārpusģimenes aprūpes atbalsta centra noteikumi” ārpusģimenes aprūpes atbalsta centri nodrošina pasākumu kopumu, kas veicina bez vecāku gādības palikušu bērnu labklājību, drošību, patstāvību, kā arī audžuģimeņu, jo īpaši specializēto audžuģimeņu, un adoptētāju, aizbildņu un viesģimeņu skaita pieaugumu.[[50]](#footnote-50) Pašvaldības administratīvajā teritorijā darbojas Latvijas SOS bērnu ciematu asociācijas struktūrvienība SOS ģimeņu atbalsta centrs “Airi vecākiem” Gulbenē (turpmāk – atbalsta centrs). Bāriņtiesa sadarbības ietvaros ar atbalsta centru skaidrojusi iedzīvotājiem iespējas sniegt atbalstu ārpusģimenes aprūpē esošajiem bērniem, nodrošinot publikācijas vietējās nozīmes laikrakstā. Publikācijas ietvaros tika nodrošināta intervija ar audžuģimeni, kas jau veic šos pienākumus, tādējādi atspoguļojot pozitīvos piemērus, kas dalās ar pieredzi, tostarp gan pozitīvo, gan grūtībām ārpusģimenē esoša bērna aprūpē, tomēr interese par atbalsta sniegšanu ārpusģimenes aprūpē esošajiem bērniem nepieauga, līdz ar to secināms, ka, uzrunājot sabiedrību par atbalsta sniegšanu ārpusģimenes aprūpē esošajiem bērniem, nepieciešama individuālākā pieeja. No 11 pašvaldībā esošajām audžuģimenēm, 1 audžuģimenei ir specializētās audžuģimenes statuss – krīzes audžuģimene. Saskaņā ar Ministru kabineta 26.06.2018. noteikumu Nr.354 “Audžuģimenes noteikumi” (turpmāk – Audžuģimenes noteikumi) 9.1.punktu krīzes audžuģimene ir audžuģimene, kurai ir vismaz triju gadu pieredze audžuģimenē ievietoto bērnu aprūpē un kura jebkurā diennakts laikā uzņem bērnu, kas šķirts no ģimenes, aizbildņa vai audžuģimenes.[[51]](#footnote-51) Krīzes audžuģimene nodrošina bērnu uzņemšanu savā aprūpē jebkurā diennakts laikā neatkarīgi no bērna vecuma un dzimuma, tas ir, zīdaiņus, pirmsskolas un sākumskolas vecuma bērnus, pusaudžus, brāļus (pusbrāļus) un māsas (pusmāsas), tādējādi tiktu samazināta iespēja, ka bērni varētu tikt ievietoti bērnu aprūpes iestādēs.[[52]](#footnote-52)

Attiecībā uz atlīdzību par audžuģimenes pienākumu pildīšanu, jānorāda, ka saskaņā ar Ministru kabineta 2009.gada 22.decembra noteikumiem Nr.1549 "Kārtība, kādā piešķir un izmaksā atlīdzību par audžuģimenes pienākumu pildīšanu” par vienu audžuģimenē ievietoto bērnu atlīdzības apmērs mēnesī ir vienāds ar bērna kopšanas pabalsta apmēru personai, kura kopj bērnu vecumā līdz pusotram gadam. Ja audžuģimenē ir ievietoti divi bērni, atlīdzības apmēram piemēro koeficientu 1,3, ja trīs bērni un vairāk – koeficientu 1,6. Tas ir par audžuģimenē ievietotu vienu bērnu atlīdzība ir 171 *euro* mēnesī, par audžuģimenē ievietotiem diviem bērniem – 220,30 *euro*, un par audžuģimenē ievietotiem trīs un vairāk bērniem – 273,60 *euro*.[[53]](#footnote-53) Vienlaikus minētie Ministru kabineta noteikumi paredz, ka atlīdzību audžuģimenei izmaksā Valsts sociālās apdrošināšanas aģentūra.

Saskaņā ar Audžuģimeņu noteikumu 76.punktu audžuģimene saņem atlīdzību par audžuģimenes pienākumu pildīšanu un pabalstu bērna uzturam, kā arī pabalstu apģērba un mīkstā inventāra (piemēram, gultas veļas, segas, spilvena, matrača) iegādei. Atbilstoši Audžuģimeņu noteikumu 78.punktam pabalstu bērna uzturam un pabalstu apģērba un mīkstā inventāra iegādei audžuģimenei izmaksā no tās pašvaldības budžeta līdzekļiem, kura noslēgusi līgumu ar audžuģimeni. Pašvaldība nosaka pabalsta apmēru bērna uzturam, ņemot vērā, ka tas mēnesī nedrīkst būt mazāks par:

- 215,00 *euro* par bērnu līdz septiņu gadu vecuma sasniegšanai;

- 258,00 *euro* par bērnu vecumā no septiņiem gadiem līdz 18 gadu vecuma sasniegšanai;

Pamatojoties uz Gulbenes novada domes 19.03.2020. saistošo noteikumu Nr.6 “Par pabalstiem bāreņiem un bez vecāku gādības palikušajiem bērniem un audžuģimenēm”[[54]](#footnote-54) 6.1.punktu pabalsts audžuģimenē vai specializētā audžuģimenē ievietotā bērna uzturam – 65% apmērā no valstī noteiktās minimālās mēnešalgas mēnesī, kas uz 01.01.2021. ir 325 *euro* mēnesī. Ņemot vērā minēto, pašvaldība noteikusi lielāku pabalsta apmēru bērna uzturam kā tas noteikts normatīvajā regulējumā par minimālo pabalsta apmēru bērna uzturam. Turklāt jāņem vērā, ka pašvaldības saistošajos noteikumos noteikts procentuāls pabalsta apmērs, kas atkarīgs no valsts minimālās mēnešalgas apmēra, līdz ar to, gadījumā, ja valsts minimālā mēnešalga paaugstinās, tad pabalsta apmērs bērna uzturam palielināsies. Ņemot vērā 27.10.2022. grozījumus Darba likumā[[55]](#footnote-55), no 2023.gada 1.janvāra minimālā mēneša darba alga normālā darba laika ietvaros nav mazāka par 620 *euro*. Līdz ar to pabalsta apmērs audžuģimenē vai specializētajā audžuģimenē ievietota bērna uzturam būs ne mazāks par 403 *euro* mēnesī.

Vienlaikus saskaņā ar Gulbenes novada domes 19.03.2020. saistošo noteikumu Nr.6 “Par pabalstiem bāreņiem un bez vecāku gādības palikušajiem bērniem un audžuģimenēm” 6.4.punktu pašvaldība nodrošina materiālās palīdzības pabalstu krīzes audžuģimenei – 250 *euro* mēnesī.

## Speciālistu, bērnu, vecāku izglītošana par bērnu tiesību aizsardzības jautājumiem

Pamatnostādnēs kā viens no mērķiem norādīts - sekmēt bērnu un jauniešu drošību, attīstību, psiholoģisko un emocionālo labklājību[[56]](#footnote-56), kas ietver bērnu un jauniešu attīstības vajadzību apzināšanu un nodrošināšanu, speciālistu, ģimeņu, bērnu un jaunatnes izglītošanu, veidojot drošu vidi, novēršot vardarbības riskus un īstenojot agrīnu intervenci risku ietekmes novēršanai […].

Tādējādi būtiska nozīme piešķirama minēto mērķgrupu izglītošanai pašvaldībā. Šajā sadaļā netiek minētas speciālistu izglītojošās vai pilnveides mācību programmas, kas ir noteiktas kā obligātas konkrētajā specializācijā.

Attiecībā uz pašvaldības speciālistu izglītošanu par bērnu tiesību aizsardzības jautājumiem, jānorāda, ka pašvaldības speciālisti regulāri piedalās gan valsts, gan pašvaldību un nevalstisko organizāciju piedāvātajos semināros/ lekcijās par bērnu tiesību aizsardzības jautājumiem, kuros tiek pilnveidotas speciālistu zināšanas un prasmes, piemēram, 2022.gadā pašvaldības speciālisti piedalījušies sekojošos semināros/izglītojošos pasākumos:

* “Bāriņtiesas loma vardarbības pret bērnu pazīmju atpazīšanā un seku konstatēšanā”;
* “Bērnu un jauniešu seksuālās uzvedības luksofors – kam pievērst uzmanību un kā rīkoties”;
* “Cilvēku tirdzniecības problemātika Latvijā”;
* Radošā darbnīca “Palīdzi bērnam” (par institūciju sadarbības jautājumiem bērnu tiesību jomā);
* Labklājības ministrijas un Valsts bērnu tiesību aizsardzības inspekcijas organizētie informatīvie semināri par aktualitātēm bāriņtiesu darbības jomā u.c.

Attiecībā uz pirmsskolas vecumā esošo bērnu izglītošanu, jāmin Ministru kabineta “Noteikumi [par valsts pirmsskolas izglītības vadlīnijām](https://likumi.lv/ta/id/250854-noteikumi-par-valsts-pirmsskolas-izglitibas-vadlinijam) un pirmsskolas izglītības programmu paraugiem”,[[57]](#footnote-57) kuros noteikts, ka pirmsskolas izglītībā bērns apgūst caurviju prasmes, tostarp pilsoniskā līdzdalība, kuras ietvaros bērns  mācās ievērot un cienīt citu vajadzības un tiesības; sadarbība, kuras ietvaros bērns mācās uzklausīt citus un izteikt savu viedokli; pilsoniskā līdzdalība, kuras ietvaros bērns piedalās kārtības un drošības noteikumu izveidē un apspriešanā, saprot, pieņem un ievēro tos, mācās ievērot un cienīt citu vajadzības un tiesības. Pirmsskolas izglītības nobeigumā bērns ir apguvis dažādas pamatprasmes, tajā skaitā prognozē dažādas rīcības sekas ar personīgo veselību un drošību saistītās ikdienas situācijās (saskarsme ar pazīstamu cilvēku un svešinieku, veselībai kaitīgu vielu lietošanas un sadzīves traumatisma risku mazināšana mājās, izglītības iestādē, uz ielas, rotaļās brīvā dabā, pie ūdenstilpēm un spēļu laukumos, kā arī ugunsdrošības, ceļu satiksmes drošības, elektrodrošības noteikumi), ievēro noteikumus, saprot, pie kā un kādā gadījumā vērsties pēc palīdzības, kad jūtas slikti vai nedroši, nosauc ārkārtas palīdzības numuru 112.

Pašvaldības pirmsskolas izglītības iestādes piedalās “Džimbas drošības programmā”, kuras mērķis ir veicināt bērnu tiesību aizsardzību un vardarbības novēršanu Latvijā. Minētās programmas ietvaros zināšanas, prasmes un kompetences iegūst trīs mērķgrupas – pirmsskolas vecumā esošie bērni, bērnu vecāki un speciālisti, kas strādā ar pirmsskolas vecumā esošajiem bērniem. Džimbas programmas ietvaros pirmsskolas vecuma bērni mācās atpazīt nedrošas situācijas, kā tajās rīkoties, pie kā vērsties pēc palīdzības.

Attiecībā uz skolēnu izglītošanu, pašvaldības izglītības iestādes piedalās dažādos sociālajos projektos, programmās un citos izglītojošos pasākumos:

* sociālais projekts “Neklusē”, kura mērķis ir mazināt mobingu skolās, nodrošinot skolām bezmaksas risinājumus mobinga mazināšanai, kā arī apmācības gan skolēniem, gan pedagogiem, gan vecākiem par mobingu un tā mazināšanu;
* programma Atbalsts pozitīvai uzvedībai(APU) – sistēmiska prevencijas un intervences programma vardarbības mazināšanai, kuras mērķis ir veidot pozitīvu, atbalstošu un drošu mācību vidi, rīkoties, negaidot problēmas, atbalstīt pozitīvu uzvedību, laikus ievērot problemātisku uzvedību, rīkoties, mainīt bērnu uzvedības modeļus;
* digitālais atbalsta rīks “EMU:SKOLA”, kas ir mūsdienīgs digitāls skolēnu emocionālo un uzvedības grūtību monitoringa un atbalsta rīks izglītības iestādēm. Tas ļauj iegūt informāciju par bērna, klases un skolas emocionālo labbūtību un vajadzībām. Šie mērījumi sniedz nozīmīgu atgriezenisko saiti klašu audzinātājiem un citiem pedagogiem. Skolotāji, atbalsta komanda var sniegt bērniem atbalstu savlaicīgi, tiek mazināts gadījumu skaits, kad atbalstu sniedz novēloti. Sniedz iespēju skolēniem pastāstīt par savām sajūtām un emocijām, kā arī veido ieradumu novērtēt savu emocionālo labsajūtu. Ļauj vecākiem novērtēt bērna emocionālās vajadzības un risināt tās kopā ar skolu, lai palīdzētu sasniegt bērna potenciālu. Palīdz skolotājiem sekot līdzi skolēnu emocionālajām vajadzībām un sniedz praktiskus ieteikumus mācību vides uzlabošanai un sadarbībai ar vecākiem;
* projekts “Sporto visa klase”, kura mērķis ir gan sportiski sasniegumi, gan intereses radīšana bērnos un jauniešos nodarboties ar fiziskām aktivitātēm, uzlabojot skolēnu veselību un viņu dzīves kvalitāti.

Vienlaikus izglītības iestādēs īstenotā mācību priekšmeta “Sociālās zinības” viens no uzdevumiem ir skolēniem apgūt un apzināties savas tiesības, pienākumus un uzvedības noteikumus. Minētā mācību priekšmeta ietvaros skolēni apgūst tēmas - kādi noteikumi ir sabiedriskās vietās, kāpēc tie jāievēro, kā novērst un risināt konfliktus kopienā u.c. Tāpat klases audzināšanas stundās tiek apgūtas sociālās jomas tēmas.

Papildus pašvaldība īsteno projektu “Veselības veicināšanas un slimību profilakses pasākumi Gulbenes novadā”, kura ietvaros laika posmā no 2020.gada līdz 2022.gadam skolēniem organizētas sekojošas nodarbības:

* interaktīvas nodarbības pirmsskolas vecuma bērniem par veselības veicināšanas tēmām - fiziskā veselība, t.i., zumbas nodarbības un garīgā veselība, t.i., mūzikas terapijas nodarbības. Nodarbības īstenotas visās novada izglītības iestādēs kopumā īstenojot 60 nodarbības;
* interaktīvas nodarbības sākumskolas vecuma bērniem par veselības veicināšanas tēmām - fiziskā veselība, t.i., zumbas nodarbības un garīgā veselība, t.i., mūzikas terapijas nodarbības. Nodarbības īstenotas visās novada izglītības iestādēs kopumā īstenojot 60 nodarbības;
* peldēšanas nodarbības fizisko aktivitāšu veicināšanai bērniem no 1. līdz 5. klasei. Nodarbību mērķis veicināt bērnu fiziskās aktivitātes un veselīgu dzīvesveidu, kopumā īstenotas 350 nodarbības;
* veselību veicinošās nometnes bērniem par tēmām - garīgā veselība, fiziskā veselība, reproduktīvā veselība, veselīgs uzturs, īstenotas 2 nometnes;
* pļavu golfa nodarbības fizisko aktivitāšu veicināšanai bērniem no 1. līdz 3. klasei. Nodarbību mērķis attīstīt loģiskās, koncentrēšanās un stratēģiskās spējas, kā arī trenēt ķermeņa līdzsvaru, spēku un izturību, kopumā īstenotas 49 nodarbības.

Attiecībā uz pamatizglītības un vidējās izglītības pakāpes skolēnu izglītošanu par dažādiem ar bērnu tiesību jomu saistītiem jautājumiem, pašvaldības izglītības iestādes pēc savas iniciatīvas, secinot, ka ir nepieciešamība aktualizēt kādu jautājumu, aicina Valsts policiju novadīt izglītojošu nodarbību skolēniem par konkrētu tēmu, piemēram, smēķēšanas un citu atkarību izraisošo vielu lietošanas kaitīgums un sekas. Tāpat sociālā dienesta sabiedrības veselības speciālists tiek aicināts izglītot skolēnus par higiēnas jautājumiem, seksuāli reproduktīvās veselības jautājumiem, smēķēšanas kaitīgo ietekmi uz veselību. Analizējot skolēnu izglītošanas jautājumu par ar bērnu tiesību aizsardzību saistītajos jautājumos, secināms, ka izglītojoši pasākumi netiek mērķtiecīgi plānoti.

Vecākiem tiek piedāvātas sekojošas apmācību programmas:

* bērnu emocionālā audzināšana (vecākiem, kuriem ir bērni līdz 7/8 gadu vecumam);
* ceļvedis, audzinot pusaudzi” (vecākiem, kuriem ir bērni 10-16 gadu vecumā);
* “Sargeņģelis”, izglītojoša atbalsta programma vecākiem, minētās programmas ietvaros vecāki apgūst bērna līdz 2 gadu vecumam aprūpes prasmes;
* multimodālā agrīnās intervences programma STOP 4-7. Programma ietver sociālo prasmju treniņu nodarbības bērniem, nodarbības vecākiem, bērnu pedagogiem.

Programmas ietvaros vecākiem māca vērot un izprast bērnu uzvedību, veidot atbalstošu, strukturētu vidi, pozitīvi pastiprināt jeb apbalvot vēlamo uzvedību, nejauši neapbalvot problemātisko uzvedību, sniegt skaidrus norādījumus, būt konsekventiem un disciplinēt, izmantot saudzīgu un efektīvu sodu sistēmu.

## Veselības aprūpe pašvaldībā

Saskaņā ar Bērnu tiesību aizsardzības likuma 12.panta otro daļu bērnam ir tiesības uz bezmaksas veselības aprūpi, ko nosaka valsts programma. Valsts nodrošina visiem bērniem agrīnu attīstības izvērtējumu no pusotra gada līdz triju gadu vecumam, lai sekmētu attīstības traucējumu un iespējamu speciālo vajadzību savlaicīgu atpazīšanu. Minēto izvērtējumu nodrošina ģimenes ārsts.[[58]](#footnote-58) Nacionālā veselības dienesta tīmekļvietnē aplūkojami valsts apmaksātie veselības aprūpes pakalpojumi bērniem no 0 – 18 gadu vecumam.[[59]](#footnote-59)

Sabiedrības veselība ir svarīgs sabiedrības sociālās vienotības un vienlīdzības, pārticības un nabadzības izplatības, kā arī vides faktoru un kultūras normu rādītājs. Gulbenes novada ilgtermiņa ekonomiskajai un sociālajai attīstībai ir nepieciešama laba iedzīvotāju veselība. Likumā “Par pašvaldībām” viena no pašvaldības autonomajām funkcijām ir nodrošināt veselības aprūpes pieejamību, kā arī veicināt iedzīvotāju veselīgu dzīvesveidu un sportu.[[60]](#footnote-60)

Stacionāros un ambulatoros veselības aprūpes pakalpojumus Latvijā nodrošina valsts, pašvaldību un privātās institūcijas, kuru darbību regulē Ministru kabineta 28.08.2018. noteikumi Nr.555 [„Veselības aprūpes pakalpojumu organizēšanas un samaksas kārtība](https://likumi.lv/ta/id/301399-veselibas-aprupes-pakalpojumu-organizesanas-un-samaksas-kartiba)” (turpmāk – veselības aprūpes noteikumi).[[61]](#footnote-61) Saskaņā ar veselības aprūpes noteikumu 16.punktu primārā veselības aprūpe ir ambulatorās veselības aprūpes pakalpojumu kopums, ko personai ārstniecības iestādē vai tās dzīvesvietā sniedz ģimenes ārsts un viņa praksē nodarbinātas ārstniecības personas; ārsta palīgs (feldšeris); māsa; vecmāte. Pašvaldības administratīvajā teritorijā primāro veselības aprūpi nodrošina 12 ģimenes ārsti, kuri sniedz pakalpojumu iedzīvotājiem 14 prakses vietās. Lielākais reģistrēto pacientu skaits vienā no ģimenes ārstu praksēm novadā ir 1512 iedzīvotāji un tostarp vienā no ģimenes ārstu praksēm novadā ir 536 bērni.[[62]](#footnote-62)

Vietās, kur ģimenes ārsta nav, iedzīvotāju veselības aprūpi Gulbenes novada administratīvajā teritorijā nodrošina feldšeru – vecmāšu punkti (turpmāk – FVP). Ar 2023.gada 1.janvāri pašvaldības administratīvajā teritorijā būs 4 FVP.

Pašvaldības administratīvajā teritorijā iedzīvotāji var saņemt valsts apmaksātos ambulatoros veselības aprūpes pakalpojumus SIA “Balvu un Gulbenes slimnīcu apvienība” (turpmāk – slimnīca).

Slimnīca sniedz sekojošus pakalpojumus:

* izmeklējumi un terapija: ultrasonogrāfija, rentgenoloģija, elektrokardiogrāfija, pārējie sirds asinsvadu sistēmas funkcionālie izmeklējumi, doplerogrāfija;
* rehabilitācijas pakalpojumi bērniem (t.sk.fizikālā medicīna);
* rehabilitācijas pakalpojumi pieaugušiem;
* dienas stacionārā sniegtie pakalpojumi: ķirurģiskie pakalpojumi dienas stacionārā - ginekoloģija dienas stacionārā, traumatoloģija, ortopēdija, rokas un rekonstruktīvā mikroķirurģija, plastiskā ķirurģija; vispārējie ķirurģiskie pakalpojumi dienas stacionārā, pārējie dienas stacionārā sniegtie pakalpojumi - neiroloģisko un iekšķīgo slimību ārstēšana dienas stacionārā;
* pneimonologa kabinets;
* psihiatra kabinets;
* māsas kabinets psihiatrijā;
* diabētiskās pēdas aprūpes kabinets;
* diabēta apmācības kabinets;
* Speciālistu pakalpojumi: pulmonoloģija, endokrinoloģija, ķirurģija, uroloģija, onkoloģija, neiroloģija, otolaringoloģija, dermatoveneroloģija, interna medicīna, pediatrija, infektoloģija, alergoloģija;
* pārējie ambulatorie pakalpojumi.[[63]](#footnote-63)

Saņemot valsts apmaksātos veselības aprūpes pakalpojumus, pacientam jāveic līdzmaksājums, taču atbilstoši Veselības aprūpes finansēšanas likuma 6.panta otrās daļas 1.punktam no pacienta līdzmaksājuma ir atbrīvoti bērni vecumā līdz 18 gadiem.[[64]](#footnote-64)

Slimnīcā pacienti var saņemt medicīnisko palīdzību akūtos (neatliekamos) gadījumos: trauma, pēkšņa saslimšana vai hronisku saslimšanu paasināšanās, kas prasa steidzamu ārstniecības personu iejaukšanos, un nepieciešamā palīdzība pārsniedz primārās veselības aprūpes ārsta kompetenci. Steidzamās medicīniskās palīdzības punktā tiek nodrošināta ārsta un ārsta palīga komandas neatliekamās medicīniskās palīdzības sniegšana 24 stundas diennaktī.

Slimnīcas pakalpojumos ietilpst Dienas stacionāra pakalpojums, kurā ir 10 gultas vietas. Medicīnisko palīdzību var saņemt ķirurģiskajās, ginekoloģiskajās, neiroloģiskajās, terapeitiskajās, ausu, kakla un deguna slimībās. Pacientu uz dienas stacionāru nosūta ģimenes ārsts, speciālists vai dežūrārsts.

Slimnīcā ir iespēja saņemt pakalpojumu Stacionārajā aprūpes nodaļā, kur ir 15 gultas vietas. Nodaļā ārstēšanās ilgums ir vidēji 10 dienas. Medicīnisko palīdzību var saņemt pacienti ar hronisku slimību paasinājumiem: terapeitiska, neiroloģiska, ķirurģiska profila (arteriālās hipertenzijas, kardiālās mazspējas, plaušu slimību, cerebriālu insultu sekas, onkoloģiskie, pēcoperācijas pacienti).

Slimnīca nodrošina Medicīniskās aprūpes pakalpojumu mājās, ko var saņemt pacienti savās dzīvesvietās, pacienta saslimšanas, traumu vai funkcionālās nespējas gadījumos, ko nodrošina sertificēta medicīnas māsa vai ārsta palīgs (feldšeris).

Pašvaldības administratīvajā teritorijā ir pieejamas ārstu speciālistu prakses, kas sniedz ambulatoros pakalpojumus:

* ārsta prakse neiroloģijā;
* 2 ārsta prakses oftalmoloģijā;
* 2 ārsta prakses ginekoloģijā, dzemdniecībā;
* klīniskā psiholoģe, kognitīvi biheiviorālā psihoterapeite;
* SIA “Marmed” (psihiatra kabinets, māsas kabinets psihiatrijā, funkcionālo speciālistu kabinets).[[65]](#footnote-65)

Vienlaikus pašvaldības administratīvajā teritorijā darbojas SIA “Tavai un manai veselībai”, kas ir ārstniecības iestāde un nodrošina ārstnieciskās masāžas, ūdens dziedniecību (zemūdens masāža, šarko duša), fizikālā medicīna (magnētiskā terapija, ultranskaņas terapija), darsonvalizācija, ķemeru dūņu aplikācijas, limfodrenāžas zābaki, ārstnieciskā vingrošana, teipošana, fizioterapeita pakalpojumi.

Ambulatorās veselības aprūpes pakalpojumu kopumā ietilpst arī zobārstniecības pakalpojumu nodrošināšana. Valsts apmaksāts zobārstniecības pakalpojums bērniem tiek nodrošināts ārsta prakses vietās, kuras ir noslēgušas līgumu ar Nacionālo veselības dienestu. Gulbenes novada teritorijā līgumattiecības ar Nacionālo veselības dienestu ir 10 zobārstniecības speciālistiem 6 zobārstniecības praksēs. Kopumā Gulbenes novada teritorijā darbojas 8 zobārstniecības prakses, zobu protezēšanas laboratorija un zobārstniecība un mutes higiēnas kabinets.

|  |  |  |  |
| --- | --- | --- | --- |
| **Medicīnas iestāde** | **Pakalpojums** | **Adrese** | **Tālrunis pacientiem** |
| Medniece Viola - ārsta prakse zobārstniecībā | Zobārstniecība | Rīgas iela 51-2, Gulbene, Gulbenes novads, LV - 4401 | 64473174; 29152732 |
| Ziemele Ingūna - ārsta prakse zobārstniecībā | Zobārstniecība | Rīgas iela 47, Gulbene, Gulbenes novads, LV - 4401 | 26564520 |
| Veigule Mārīte - ārsta prakse zobārstniecībā | Zobārstniecība | Pamatu iela 2-12, Gulbene, Gulbenes novads, LV - 4401 | 29115326 |
| Botva Ingrīda - ārsta prakse zobārstniecībā | Zobārstniecība | Rīgas iela 32-13, Gulbene, Gulbenes novads, LV - 4401 | 26566991 |
| SIA “Gulbenes Zobārstniecība” | Zobārstniecība  Zobu higiēna | O. Kalpaka iela 27, Gulbene, Gulbenes novads, LV - 4401 | 27276007 |
| Dūrīte Dace - ārsta prakse zobārstniecībā | Zobārstniecība | "Aptieka", Lizuma pagasts, Gulbenes novads, LV - 4425 | 64472446; 29474996 |
| **Daniela Veremeja zobārsta prakse** | Zobārstniecība | Imantas iela 16, Lejasciems, Gulbenes novads, LV-4412 | **64471197** |
| **Poliņas Aijas zobārstniecības prakse** | Zobārstniecība | Gaitnieku iela 3, Gulbene, Gulbenes novads, LV-4401 | **29189134** |

Reizi gadā bērniem tiek apmaksāta zobu higiēna vecumā no 2 līdz 18 gadiem. Divas reizes gadā zobu higiēnas pakalpojumus bērni var saņemt 7, 11 un 12 gadu vecumā, minēto pakalpojumu pašvaldības administratīvajā teritorijā nodrošina SIA “Ģimenes zobārstniecība”, Rīgas iela 32-16, Gulbene, Gulbenes novads, LV – 4401, tālrunis Nr. 29350746.

Pašvaldībā ir pieejami klientu vajadzībām atbilstoši, droši, funkcionāli moderni, augstas kvalitāteslaboratorijas pakalpojumi un klientu apkalpošanas servisu nodrošina divas laboratorijas - SIA “E. Gulbja laboratorija” Gulbenes filiāle un SIA “Centrālā laboratorija” Gulbenes filiāle.

Veselības aprūpes nodrošināšanā būtiska loma ir aptiekām un to pieejamībai. Aptieka ir uzņēmums (uzņēmējsabiedrība), kas nodarbojas ar zāļu izgatavošanu un fasēšanu pēc ārstu receptēm un ārstniecības iestāžu rakstveida pieprasījumiem, farmaceitisko produktu un citu ārstniecības līdzekļu, kā arī veselības aprūpei vai ķermeņa kopšanai lietojamo preču, invalīdiem domāto medicīnas preču, medicīnisko instrumentu un aparatūras mazumtirdzniecību, uzglabāšanu, izplatīšanu un citu farmaceitisko pakalpojumu sniegšanu. Gulbenes novada teritorijā šādus pakalpojumus iedzīvotājiem nodrošina 10 aptiekas - 5 pilsētā un 5 novada teritorijā.

Pašvaldība ir projekta “Vidzeme iekļauj” partneris, minētā projekta mērķis ir Vidzemes reģionā palielināt ģimeniskai videi pietuvinātu un sabiedrībā balstītu sociālo pakalpojumu pieejamību dzīvesvietā personām ar invaliditāti un bērniem. Projekta viena no mērķgrupām ir bērni ar funkcionāliem traucējumiem. Projekta “Vidzeme iekļauj” īstenošanas laikā tiek īstenotas sekojošas aktivitātes:

* izvērtētas personu ar invaliditāti un bērnu individuālās vajadzības un izstrādāti atbalsta plāni;
* Vidzemes plānošanas reģiona teritorijā dzīvojošiem bērniem ar funkcionāliem traucējumiem tiek nodrošināti sabiedrībā balstīti pakalpojumi u.c.

Līdz 2022.gada decembrim Gulbenes novadā tika izvērtēti 72 bērni ar invaliditāti, ņemot vērā bērnu individuālās vajadzības un izstrādāti atbalsta plāni. Ņemot vērā, ka pašvaldības administratīvajā teritorijā ir 91 bērns ar invaliditāti, projekta “Vidzeme iekļauj” ietvaros izvērtēti 79% no kopējā bērnu ar invaliditāti skaita, kas vērtējams kā būtisks resurss darbā ar bērniem ar īpašām vajadzībām. Minētā projekta ietvaros sabiedrībā balstītos pakalpojumus saņem 54 bērni ar invaliditāti. Visbiežāk pakalpojumus nodrošina SIA “Tavai un manai veselībai”, kur bērni ar invaliditāti saņem fizioterapeita pakalpojumu, ārstnieciskās masāžas pakalpojumu, zemūdens masāžas pakalpojumu, funkcionāli magnētiskās stimulācijas pakalpojumus u.c.

Gulbenes novada domes priekšsēdētājs A.Caunītis

1. Bērnu tiesību konvencija. Starptautisks dokuments. Latvijas Vēstnesis Nr.237 (5297), 28.11.2014. [↑](#footnote-ref-1)
2. Noslēguma apsvērumi par Latvijas trešo līdz piekto periodisko ziņojumu. 2016. Pieejams: <https://www.lm.gov.lv/lv/zinojums-par-ano-1989gada-konvencijas-par-berna-tiesibam-izpildi> [↑](#footnote-ref-2)
3. Nacionālās attīstības plāns 2021. – 2027.gadam. 2020. Pieejams: <https://pkc.gov.lv/lv/nap2027> [↑](#footnote-ref-3)
4. Bērnu, jaunatnes un ģimenes attīstības pamatnostādnes 2022. – 2027.gadam. Projekts. Pieejams: [https://tapportals.mk.gov.lv/legal\_acts/0f3187f2-7c1a-485f-bb9a-e7df5acc65c5#](https://tapportals.mk.gov.lv/legal_acts/0f3187f2-7c1a-485f-bb9a-e7df5acc65c5) [↑](#footnote-ref-4)
5. Par pašvaldībām. LR likums. Latvijas Vēstnesis Nr.61, 24.05.1994. [↑](#footnote-ref-5)
6. Bērnu tiesību aizsardzības likums. LR likums. Latvijas Vēstnesis Nr.199/200, 08.07.1998. [↑](#footnote-ref-6)
7. Vispārīgs teritorijas raksturojums. Pieejams: <https://www.gulbene.lv/lv/nvd/trraxt/1613-teritv> [↑](#footnote-ref-7)
8. Pilsonības un migrācijas lietu pārvaldes Fizisko personu reģistra statistika 2021.gadā. Latvijas iedzīvotāju skaits pašvaldībās. Pieejams: <https://www.pmlp.gov.lv/lv/fizisko-personu-registra-statistika-2021-gada> [↑](#footnote-ref-8)
9. Gulbenes novada Izglītības attīstības plāns 2021. – 2025.gadam. Pieejams: <https://www.gulbene.lv/lv/doks/pld/233-noz-pl/8835-gulbenes-novada-izglitibas-attistibas-plans-2021-2025-gadam> [↑](#footnote-ref-9)
10. Pilsonības un migrācijas lietu pārvaldes Fizisko personu reģistra statistika 2021.gadā. Bērnu vecuma un dzimuma struktūra pašvaldībās, pagastu dalījumā. Pieejams: <https://www.pmlp.gov.lv/lv/fizisko-personu-registra-statistika-2021-gada> [↑](#footnote-ref-10)
11. Gulbenes novada pašvaldības Izglītības pārvaldes dati. [↑](#footnote-ref-11)
12. Pilsonības un migrācijas lietu pārvaldes Fizisko personu reģistra statistika 2021.gadā. Bērnu vecuma un dzimuma struktūra pašvaldībās, pagastu dalījumā. Pieejams: <https://www.pmlp.gov.lv/lv/fizisko-personu-registra-statistika-2021-gada> [↑](#footnote-ref-12)
13. Pilsonības un migrācijas lietu pārvaldes Fizisko personu reģistra statistika uz 01.07.2022. Bērnu vecuma un dzimuma struktūra pašvaldībās, pagastu dalījumā. Pieejams: <https://www.pmlp.gov.lv/lv/fizisko-personu-registra-statistika-2022-gada> [↑](#footnote-ref-13)
14. Gulbenes novada pašvaldības Izglītības pārvaldes dati [↑](#footnote-ref-14)
15. Gulbenes novada Dzimtsarakstu nodaļas sniegtā informācija [↑](#footnote-ref-15)
16. Kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi. Ministru kabineta 01.02.2011. noteikumi Nr.89. Latvijas Vēstnesis Nr.19, 03.02.2011. [↑](#footnote-ref-16)
17. Gulbenes novada pašvaldības Izglītības pārvaldes dati [↑](#footnote-ref-17)
18. Grozījumi Bērnu tiesību aizsardzības likumā. LR likums. Latvijas Vēstnesis Nr. 199, 14.10.2020. [↑](#footnote-ref-18)
19. Izglītojamo speciālo vajadzību izvērtēšanas metodika pirmsskolas izglītības iestādēs. Ministru kabineta 29.06.2021. noteikumi Nr.453. Latvijas Vēstnesis Nr.124, 01.07.2021. [↑](#footnote-ref-19)
20. Valsts bērnu tiesību aizsardzības inspekcijas 03.11.2022. vēstule Nr. 1-8/3279 [↑](#footnote-ref-20)
21. Valsts policijas Vidzemes reģiona pārvaldes Gulbenes iecirkņa 31.10.2022. vēstule Nr.20/17/6-VRPnos/43086 [↑](#footnote-ref-21)
22. Gulbenes novada jaunatnes politikas plāns 2018. – 2024.gadam. Pieejams: <https://www.gulbene.lv/lv/doks/pld/233-noz-pl/4537-jpl1804> [↑](#footnote-ref-22)
23. Gulbenes novada jauniešu centra “Bāze” nolikums, 27.12.2018. Pieejams: <https://www.gulbene.lv/lv/doks/pn/389-bz> [↑](#footnote-ref-23)
24. Likums “Par pašvaldībām”. LR likums. Latvijas Vēstnesis Nr. 61, 24.05.1994. [↑](#footnote-ref-24)
25. Pašvaldību likums. LR likums. Latvijas Vēstnesis Nr. 215, 04.11.2022. [↑](#footnote-ref-25)
26. Bāriņtiesu likums. LR likums. Latvijas Vēstnesis Nr. 107, 07.07.2006. [↑](#footnote-ref-26)
27. Sociālo pakalpojumu un sociālās palīdzības likums. LR likums. Latvijas Vēstnesis 168, 19.11.2002. [↑](#footnote-ref-27)
28. Noteikumi par asistenta, pavadoņa un aprūpes pakalpojumu personām ar invaliditāti. Ministru kabineta 18.05.2021. noteikumi Nr.316. Latvijas Vēstnesis Nr.96, 20.05.2021. un Invaliditātes likums. LR likums. Latvijas Vēstnesis Nr.91, 09.06.2010. [↑](#footnote-ref-28)
29. Noteikumi par asistenta, pavadoņa un aprūpes pakalpojumu personām ar invaliditāti. Ministru kabineta 18.05.2021. noteikumi Nr.316. Latvijas Vēstnesis Nr.96, 20.05.2021. un Invaliditātes likums. LR likums. Latvijas Vēstnesis Nr.91, 09.06.2010. [↑](#footnote-ref-29)
30. Veselības un darbspēju ekspertīzes ārstu valsts komisijas dati. Pieejami: <https://data.gov.lv/dati/lv/dataset/berni-ar-invaliditati-adm-ter/resource/ae182435-a010-44c6-a8ae-603175d732c7> [↑](#footnote-ref-30)
31. Bērnu tiesību aizsardzības likuma 51.panta otrā daļa. LR likums. Latvijas Vēstnesis Nr.199/200, 08.07.1998. [↑](#footnote-ref-31)
32. Invaliditātes likuma 1.panta 12.punkts un 12.panta (24) daļa. LR likums. Latvijas Vēstnesis Nr.91, 09.06.2010. [↑](#footnote-ref-32)
33. Kārtība, kādā no apreibinošām vielām un procesiem atkarīgas personas saņem sociālās rehabilitācijas pakalpojumus. Ministru kabineta 11.08.2020. noteikumi Nr.509. Latvijas Vēstnesis Nr.157, 17.08.2020. [↑](#footnote-ref-33)
34. Par sociālo un cita sociālā atbalsta pakalpojumu saņemšanas un samaksas kārtību Gulbenes novadā. Gulbenes novada pašvaldības 30.06.2021. saistošie noteikumi Nr.15. Latvijas Vēstnesis Nr.137, 20.07.2021. [↑](#footnote-ref-34)
35. Par sociālo un cita sociālā atbalsta pakalpojumu saņemšanas un samaksas kārtību Gulbenes novadā. Gulbenes novada pašvaldības 30.06.2021. saistošie noteikumi Nr.15. Latvijas Vēstnesis Nr.137, 20.07.2021. [↑](#footnote-ref-35)
36. Par sociālo un cita sociālā atbalsta pakalpojumu saņemšanas un samaksas kārtību Gulbenes novadā. Gulbenes novada pašvaldības 30.06.2021. saistošie noteikumi Nr.15. Latvijas Vēstnesis Nr.137, 20.07.2021. [↑](#footnote-ref-36)
37. Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām. Ministru kabineta 23.12.2014. noteikumi Nr.790. Latvijas Vēstnesis Nr.257, 30.12.2014. [↑](#footnote-ref-37)
38. Par sociālo un cita sociālā atbalsta pakalpojumu saņemšanas un samaksas kārtību Gulbenes novadā. Gulbenes novada pašvaldības 30.06.2021. saistošie noteikumi Nr.15. Latvijas Vēstnesis Nr.137, 20.07.2021. [↑](#footnote-ref-38)
39. Par sociālo un cita sociālā atbalsta pakalpojumu saņemšanas un samaksas kārtību Gulbenes novadā. Gulbenes novada pašvaldības 30.06.2021. saistošie noteikumi Nr.15. Latvijas Vēstnesis Nr.137, 20.07.2021. [↑](#footnote-ref-39)
40. Par Gulbenes novada sociālā dienesta maksas pakalpojumiem. Gulbenes novada domes lēmums. Apstiprināts 24.10.2013. Gulbenes novada domes sēdē Nr.16, 44 § [↑](#footnote-ref-40)
41. Par sociālo palīdzību Gulbenes novadā. Gulbenes novada pašvaldības 26.08.2021. saistošie noteikumi Nr.19. Latvijas Vēstnesis Nr.194, 07.10.2021. [↑](#footnote-ref-41)
42. Sociālo pakalpojumu un sociālās palīdzības likums. LR likums. Latvijas Vēstnesis Nr.168, 19.11.2002. [↑](#footnote-ref-42)
43. Par vienreizēju pabalstu ģimenei sakarā ar bērna piedzimšanu. Gulbenes novada pašvaldības 23.02.2012. saistošie noteikumi Nr.6. Gulbenes novada ziņas 4 (31), 02.04.2012. [↑](#footnote-ref-43)
44. Valsts policijas Vidzemes reģiona pārvaldes Gulbenes iecirkņa 31.10.2022. vēstule Nr.20/17/6-VRPnos/43086 un pašvaldības policijas 22.11.2022. elektroniskā pasta vēstule [↑](#footnote-ref-44)
45. Grozījumi Bērnu tiesību aizsardzības likumā. LR likums. Latvijas Vēstnesis Nr.119 C, 22.06.2020. [↑](#footnote-ref-45)
46. Bāriņtiesu likums. LR likums. Latvijas Vēstnesis Nr.107, 07.07.2006. [↑](#footnote-ref-46)
47. Tiesu prakses apkopojums. Aizgādība, saskarsme, uzturlīdzekļi. 2022. Pieejams: <https://www.at.gov.lv/lv/tiesu-prakse/tiesu-prakses-apkopojumi/civiltiesibas> [↑](#footnote-ref-47)
48. Tiesu prakses apkopojums. Aizgādība, saskarsme, uzturlīdzekļi. 2022. Pieejams: <https://www.at.gov.lv/lv/tiesu-prakse/tiesu-prakses-apkopojumi/civiltiesibas> [↑](#footnote-ref-48)
49. Bērna aizgādības tiesību pārtraukšana, atņemšana un atjaunošana. 2021. Pieejams: <https://stat.gov.lv/lv/statistikas-temas/soc-aizsardziba-veseliba/aizgadniba-arpusgimenes-aprupe/12444-berna-aizgadibas> [↑](#footnote-ref-49)
50. Ārpusģimenes aprūpes atbalsta centra noteikumi. Ministru kabineta 26.06.2018. noteikumi Nr.355. Latvijas Vēstnesis Nr.129, 29.06.2018. [↑](#footnote-ref-50)
51. Audžuģimenes noteikumi. Ministru kabineta 26.06.2018. noteikumi Nr.354. Latvijas Vēstnesis Nr.129, 29.06.2018. [↑](#footnote-ref-51)
52. Ministru kabineta noteikumu projektu “Audžuģimenes noteikumi” un “Ārpusģimenes aprūpes atbalsta centra noteikumi” sākotnējās ietekmes novērtējuma ziņojums (anotācija). Pieejams: <https://tap.mk.gov.lv/lv/mk/tap/?pid=40458110> [↑](#footnote-ref-52)
53. Kārtība, kādā piešķir un izmaksā atlīdzību par audžuģimenes pienākumu pildīšanu. Ministru kabineta 22.12.2009. noteikumi Nr.1549, Latvijas Vēstnesis Nr.203 (4189), 28.12.2009. [↑](#footnote-ref-53)
54. Par pabalstiem bāreņiem un bez vecāku gādības palikušajiem bērniem un audžuģimenēm. Gulbenes novada pašvaldības “19.03.2020. saistošie noteikumi Nr.6. Gulbenes novada ziņas 5 (134), 20.05.2020. [↑](#footnote-ref-54)
55. Grozījums Darba likumā. LR likums. Latvijas Vēstnesis Nr.220, 11.11.2022. [↑](#footnote-ref-55)
56. Bērnu, jaunatnes un ģimenes attīstības pamatnostādnes 2022. – 2027.gadam. Projekts. Pieejams: <https://tapportals.mk.gov.lv/legal_acts/0f3187f2-7c1a-485f-bb9a-e7df5acc65c5> [↑](#footnote-ref-56)
57. Noteikumi par valsts pirmsskolas izglītības vadlīnijām un pirmsskolas izglītības programmu paraugiem. Ministru kabineta 21.11.2018. noteikumi Nr.716, Latvijas Vēstnesis Nr.236, 30.11.2018. [↑](#footnote-ref-57)
58. Valsts apmaksāti veselības aprūpes pakalpojumi. Bērniem. 2022. Pieejams: <https://www.vmnvd.gov.lv/lv/berniem> [↑](#footnote-ref-58)
59. Valsts apmaksāti veselības aprūpes pakalpojumi. 2022. Pieejams: <https://www.vmnvd.gov.lv/lv/berniem?utm_source=https%3A%2F%2Fwww.google.com%2F> [↑](#footnote-ref-59)
60. Likums “Par pašvaldībām”. LR likums. Latvijas Vēstnesis Nr. 61, 24.05.1994. [↑](#footnote-ref-60)
61. Veselības aprūpes pakalpojumu organizēšana un samaksas kārtība. Ministru kabineta 28.08.2018. noteikumi Nr.555. Latvijas Vēstnesis Nr.176, 06.09.2018. [↑](#footnote-ref-61)
62. Valsts apmaksāti veselības aprūpes pakalpojumi. 2022. Pieejams: <https://www.vmnvd.gov.lv/lv/gimenes-arsti-atbilstosi-teritorijam> [↑](#footnote-ref-62)
63. Ambulatorās iestādes un ārsti speciālisti. Pieejams: <https://www.vmnvd.gov.lv/lv/ambulatoras-iestades-un-arsti-specialisti> [↑](#footnote-ref-63)
64. Veselības aprūpes finansēšanas likums. LR likums. Latvijas Vēstnesis Nr.259, 31.12.2017. [↑](#footnote-ref-64)
65. Ambulatorās iestādes un ārsti speciālisti. Pieejams: <https://www.vmnvd.gov.lv/lv/ambulatoras-iestades-un-arsti-specialisti> [↑](#footnote-ref-65)